text:
Fastalávintsskemt á Sandi
Aftur í ár skipa sandingar fyri fastalávintsskemti, ið viðgerð árið í fór á ein skemtiligan hátt.
Í nærum hálva øld hava sandingar á hvøjum ári skipa fyri fastalávintsskemti. Gjørt verður burturúr tí sum fyrgongur - ikki bara á Sandi men í Sandoynni.
Sýningarnar verða: Fríggjakvøldið 21. februar kl. 21.00 Leygarkvøldið 22. februar kl. 19.00 og kl. 21.00 Sunnukvøldið 23.februar kl. 19.00 og kl. 21.00
Kostnaður: Vaksin 100,-kr Børn 50,- kr. Børn undir skúlaaldur sleppa ókeypis inn saman við vaksnum.
Leygarkvøldið, aftaná seinnu sýningina, skipar dansifelagið Leikum Fagurt fyri føroyskum dansi í Virkinum.
Føstulávintsmánadagur er 24. februar og tá verður tunnusláttur fyri menn, kvinnur og børn, húsagongd o.a.


c: text/html

text:
Palle Julsgart
Palle Lykke Julsgart (føddur 15. mars 1944 í Keypmannahavn er dani, búsitandi í Føroyum. Hann hevur búð á Tvøroyri síðan 1985. Palle er listamaður, myndahøggari og listamálari.
Gallarí Oyggin[rætta | rætta wikitekst]
Palle Julsgart eigur og rekur Gallarí Oynna á Tvøroyri. Rundan um gallaríið er urtagarður við blómum, trøum og plantum, sum Palle hevur plantað. Fleiri av standmyndum hansara standa í urtagarðinum, og aðrar standa á plássinum yvir av Gallarí Oynni við handilin Tangabúðina, sum Palle og kona hansara Ebba Julsgart eiga. Gallarí Oyggin hevur fleiri framsýningar um árið við listaverkum, sum føroysk og norðurlendsk listafólk hava gjørt.[1]
Listaferðir og undirvísing[rætta | rætta wikitekst]
Julsgart hevur seinastu árini skipað fyri listaferðum til Føroya, til Suðuroynna.[2] Fólk kunnu koma bæði úr Føroyum og úr øðrum londum, serliga úr Danmark, fyri at læra seg at mála listaverk. Palle undirvísir sjálvur á hesum listaferðum, og hann skipar eisini fyri útferðum til vøkur støð í Suðuroynni, har tey luttakandi kunnu fara. Palle Julsgart hevur eisini undirvíst í listamáling á kvøldskúla á Tvøroyri í Suðuroynni í fleiri ár.
Keldur[rætta | rætta wikitekst]
Útvortis ávísingar[rætta | rætta wikitekst]
- Oyggin.fo, Heimasíðan hjá Gallarí Oynni.
- Kunstrejser.net, "Lysets kunstrejser", heimasíða hjá Palla Julsgart.

robotstxt: allowed

filter: keep


text:
Søgur úr býnum
Søgur úr býnum
DKK 198,00
DKK 198,00
- Lýsing
Lýsing
Hon er hægri enn eg helt, ella eru tað skógvarnir? Pen hálsketa. Bara heilt tekkilig, og so í knallreyðum jakka, eitt herligt statement, og hevur valt at hava eitt sindur av frástøðu, ja, hví ikki, ein passalig avbjóðing, ein standmynd, vakurt. Hjá hasari lítlu eru skapini í lagi, men tað er øgiligt, sum hon tosar nógv, stuttlig typa. Handan við fittu nøsini og høgu kinnabeinunum og oyraringunum tykist eitt sindur mammulig og etablerað, nei ikki etablerað, bíløgd. Úr søguni Tarvafektarin.


text:
Nógv kjak hevur verið seinastu dagarnar um bústaðartrupulleikan í Føroyum, og ein loysn til trupulleikan er – sambært fleiri, sum hava verið frammi, umframt komandi uppskotinum hjá Sonju Jógvansdóttir – at kommunurnar skulu fáa heimild at byggja leiguíbúðir.
Trupulleikin er øgiliga stórur, og fleiri standa og mangla bústað.
Higartil hevur einasta svarið til trupulleikan frá almennu Føroyum verið Bústaðir. Tó so hevur Bústaðir fleiri ferðir víst á, at tey megna ikki sjálv at loysa henda stóra mangulin av bústøðum.
Nógv hava eisini funnist at teimum privatu, tí tey ikki taka størri lut í at loysa henda trupulleikan. Men tað er eyðsæð, at tá ið tann almenni byggjarin er í nógv betri kappingarstøðu enn tann privati, so loysir tað seg øgiliga illa hjá teimum privatu at koma við í leikin.
Eitt nú hevur stjórin á fyritøkuni MARK víst á, at hansara fyritøka má keypa grundstykkir fyri fleiri milliónir, meðan Bústaðir fær tað sama og meir fyri 1 kr.
Sonja Jógvansdóttir vísir á, at kommunurnar hava biðið um møguleikan at byggja leiguíbúðir. Jú, gaman í, summar kommunur hava tosað um tað, men eitt annað ynski er frá Tórshavnar kommunu, og møguliga øðrum kommunum við, at fáa heimild at geva privatum somu treytir sum Bústøðum.
Tað almenna noyðist ikki at gera alt í Føroyum. Loysnin, ella ein byrjan til loysnina, kann vera so einføld sum at geva privatum og almennum feløgum líkarætt.
Vegna Huxa,
Tummas Jóhan í Djónastovu, formaður


text:
II. Timotheus kapitul 3:
HETTA viti eisini, at í hinum síðstu døgum skulu koma váðasamar tíðir.
2 Tí at menn skulu vera elskarar síns egna sjálvs, ágirndarsamir, reyparar, hugmóðigir, Guðsspottarar, óhoyriligir móti foreldrum, ótakksamir, vanheilagir,
3 Uttan náttúrligan alsk, sáttmálabrótarar, falskir ákærarar, ósærstýrligir, harðligir, vanvirðarar av teim sum eru góðir,
4 Svíkjarar, framlopnir, uppblásnir, elskarar av njótingum meiri enn elskarar av Guði;
5 Havandi ein form av gudiligleika, men avnoktandi kraftina av honum: frá slíkum vend burtur.
6 Tí at av hesum slagi eru teir sum sníkjast inn í húsˇ, og leiða til fanga fjákutar kvinnur – løddar við syndum, leiddar burtur við ymsum lystum,
7 Altíð lærandi, og aldri førir fyri at koma til kunnleikan um sannleikan.
8 Nú, eins og Jannes og Jambres stóðu ímóti Mósesi, soleiðis standa eisini hesir ímóti sannleikanum: menn av spiltum hugum, afturrekingar viðvíkjandi trúnni.
9 Men teir skulu ei fara longur fram: tí at teirra dárskapur skal verða eyðsýndur øllum monnum, eins og teirra eisini varð.
10 Men tú hevurt til fulnar kent mína Guðslæru, lívsførslu, endamál, trúgv, langmóð, vælvild, tolmóð,
11 Atsóknir, líðingar, sum komu til mín í Antiochiu, í Iconium, í Lýstru; hvørjar atsóknir eg útstóð: men út úr teim øllum Harrin útfríaði meg.
12 Ja, og allir, sum vilja liva gudiliga í Christi Jesusi, skulu líða atsókn.
13 Men óndir menn og tølarar skulu vaksa verri og verri, villleiðandi, og verðandi villleiddir.
14 Men halt tú áfram í teim tingunum sum tú hevurt lært, og ert vorðin sannførdur um, vitandi av hvørjum tú hevurt lært tey;
15 Og at frá barni av tú hevurt kent hinar heilagu skriftir, sum eru førar fyri at gera teg vísan til frelsu, gjøgnum trúgv sum er á Christ Jesus.
16 Øll skrift er givin við íblástri av Guði, og er gagnlig til Guðslæru, til írættaseting, til rættleiðing, til undirvísing í rættvísi:
17 Fyri at Guðs maðurin má vera fullkomin, fullvegis útgjørdur at øllum góðum verkum.
HIN ALMENNI EPISTIL JUDASAR:
JUDAS, tænari Jesu Christs, og bróðir Jákobs, til teirra sum eru halgaðir av Guði Faðirinum, og varðveittir í Jesusi Christi, og kallaðir:
2 Miskunn at tykkum, og friður, og kærleiki, veri margfaldað.
3 Háttelskaðu, tá ið eg veitti allan íðinskap at skriva tykkum um hina felags frelsu, var tað neyðturviligt hjá mær at skriva tykkum, og formana tykkum, at tit skuldu álvarsamligani stríða fyri trúnni, sum varð einaferð fingin teimum heilagu.
4 Tí at tað eru ávísir menn, skridnir inn óvarnandi, sum vórðu áður frá gamlari tíð útnevndir til hesa dómfelling, ógudiligir menn, umgerandi náði Guðs várs yvirí skendsku, og avnoktandi hin einasta Harra Guð, og váran Harra Jesus Christ.
5 Eg vil tí seta tykkum í endurminning, tó at tit einaferð vitstu hetta, hvussu ið Harrin, havandi frelst fólkið út úr Egyptalandi, aftaná oyddi tey sum trúðu ikki.
6 Og teir einglarnar, sum hildu ikki sína fyrstu støðu, men yvirgóvu sín egna bústað, hevur hann goymt í ævigtvarandi ketum undir myrkri, framat dómi hins mikla dags.
7 Enntá sum Sodoma og Gomorrha, og staðirnir íkring teir á líkan hátt, gevandi seg sjálvar yvir til siðloysis, og farandi eftir fremmandum kjøti, eru settir fram til eitt fyridømi, líðandi revsidómin av ævigum eldi.
8 Líkaleiðis eisini hesir skitnu droymararnir óreinka kjøtið, vanvirða harradømi, og tala ilt um tignir.
9 Tó høvuðseingilin Michael, tá ið hann stríddi við djevulin, skifti hann orð um Móse likam, tordi ei føra ímóti honum eina háðandi ákæru, men segði, Harrin harti teg.
10 Men hesir tala ilt um tey ting sum teir kenna ikki: men tað, sum teir kenna náttúrligani, eins og vitleys djór, í teimum tingunum spilla teir seg sjálvar.
11 Vei teimum! tí at teir hava gingið á vegi Cáins, og runnu grádigani eftir villfaring Bálaams fyri endurgjald, og glataðust í andmæling Cora.
12 Hesir eru blettir í tykkara vælvildar-festum, tá ið teir festa við tykkum, nørandi seg sjálvar uttan ótta: skýggjˇ teir eru, uttan vatn, drivnir umkring av vindum; trø, hvørs ávøkstur følnar, uttan ávøkst, tværreisur deyðir, slitnir upp við røturnar;
13 Øðisligar sævaraldur, froðandi út teirra egnu skomm; reikandi stjørnur, til hvørja er avlagdur myrkursins svartleiki um ævir.
14 Og Enoch eisini, hin sjeyndi frá Adami, propheteraði um hesar, sigandi, Sí, Harrin kemur við tíggju túsundum av sínum heilagu,
15 Til at útinna dóm uppá allar, og at sannføra allar sum eru ógudiligir teirra millum um allar teirra ógudiligu gerðir sum teir hava ógudiligani framt, og um allar teirra hørðu talur sum ógudiligir syndarar hava talað ímóti honum.
16 Hesir eru knarrarar, klagarar, gangandi eftir teirra egnu lystum; og teirra muður talar mikil uppblásandi orð, havandi persónar manna í metum uppá grund av frama.
17 Men, háttelskaðu, minnist tit orðini sum vórðu talaði áður av ápostlum várs Harra Jesu Christs;
18 Hvussu ið teir søgdu tykkum, at tað skuldu verða spottarar í hini síðstu tíð, sum skuldu ganga eftir teirra egnu ógudiligu lystum.
19 Hesir veri teir sum atskilja seg sjálvar, sansaligir, ei havandi Andan.
20 Men tit, háttelskaðu, byggjandi upp tykkum sjálvar á tykkara mest heilagu trúgv, biðjandi í Halga Andanum,
21 Haldið tykkum sjálvar í kærleika Guðs, væntandi eftir miskunn várs Harra Jesu Christs til ævigs lívs.
22 Og við summum havið várkunn, gerandi mun:
23 Og aðrar frelsið við ótta, hálandi teir út úr eldinum; hatandi enntá klæðið, blettað av kjøtinum.
24 Nú, honum sum er førur fyri at varða tykkum frá at falla, og at seta tykkum fram feilafríar frammi fyri nærveruni av síni dýrd við ovurhonds fagnaði,
25 Til hins einasta vísa Guðs várs Frelsara, veri dýrd og hátign, harradømi og máttur, bæði nú og ævir. Amen.
II. Pætur kapitul 2:
MEN tað vóru eisini falskir prophetar millum fólksins, enntá sum tað skulu verða falskir frálærarar tykkara millum, sum loyniliga skulu føra inn heldømiligar ranglærur, enntá avnoktandi Harran sum keypti teir, og føra uppá seg snara oyðing.
2 Og mangir skulu fylgja teirra herviligu vegum; við grund av hvørjum sannleikans vegur skal verða ilt talaður um.
3 Og gjøgnum havisjúku skulu teir við falsaðum orðum gera handilsskap úr tykkum: hvørs dómur nú frá langari tíð drálar ikki, og teirra heldøming durvar ikki.
4 Tí um Guð eirdi ikki einglunum sum syndaðu, men kastaði teir niður til helvitis, og gav teir yvir í myrkurs ketur, at verða goymdar framat dómi;
5 Og eirdi ikki hinum forna heimi, men frelsti Nóah, hin áttanda persón, ein rættvísis-boðara, førandi inn flóðina omanyvir heim hinna ógudiligu;
6 Og broytandi staðir Sodomu og Gomorrhu yvirí øsku, avdømdi teir við eini hvølving, gerandi teir til eitt fyridømi teimum sum aftaná skuldu liva ógudiliga;
7 Og útfríaði rættvísa Lot, plágaður við hin gravskitna levnað hinna vondu:
8 (Tí hasin rættvísi maðurin, búgvandi teirra millum, í hoyrn og sjón, plágaði sína rættvísu sál frá degi til dags við teirra ólógligu gerðir;)
9 Harrin veit hvussu at útfría hinar gudiligu burtur úr freistingum, og at goyma hinar órættvísu framat dómsdeginum at verða revsaðar:
10 Men serliga teir sum ganga eftir kjøtinum í óreinsku-girndini, og vanvirða stjórn. Frekir teir eru, eginviljaðir, teir firnast ikki at tala ilt um tignir.
11 Hvar ið einglar, sum eru størri í kraft og mátti, koma ikki við spottandi ákæru ímóti teimum framfyri Harran.
12 Men hesir, eins og náttúrlig, vitleys djór, gjørd til at verða tikin og oydd, tala ilt um tey tingini sum teir skilja ikki; og skulu fullkomiliga glatast í teirra egnu spilling;
13 Og skulu móttaka órættvísis endurgjald, sum teir sum telja tað njóting at óryggjast á deginum. Blettir teir eru og lýtir, válkandi sær sjálvum við teirra egnu villleiðingum, meðan teir veitslast við tykkum;
14 Havandi eygu full av hordómi, og sum kunnu ikki halda uppat frá synd; tølandi óstøðugar sálir: eitt hjarta teir hava vant við havisjúkum gerðum; bølbiðin børn:
15 Sum hava yvirgivið hin rætta vegin, og eru farnir av leið, fylgjandi vegi Bálaams Bosors sonar, sum elskaði órættvísis løn;
16 Men varð hartaður fyri sína misgerð: hin málleysi asnin, talandi við mansrødd, aftraði ørskapin hjá prophetinum.
17 Hesir eru keldur uttan vatn, skýggj sum verða rikin við einum harðveðri; til hvørja myrkurs disið er goymt um ævir.
18 Tí at tá ið teir tala mikil, uppblásandi fáfongdar-orð, lokka teir, gjøgnum girndir kjøtsins, gjøgnum mikið teymaloysi, teir, sum reint høvdu komist undan teimum sum liva í villu.
19 Meðan teir lova teimum frælsi, eru teir sjálvir tænararnir hjá spilling: tí av hvørjum ein maður verður yvirvunnin, av hinum sama verður hann førdur í trældóm.
20 Tí at um, eftir at teir hava komist undan dálkingum heimsins, gjøgnum kunnleikan til Harrans og Frelsarans Jesu Christs, teir verða aftur fløktir harí, og yvirvunnir, hin seinni endin verður verri hjá teimum enn byrjanin.
21 Tí at tað hevði verið betri fyri teir ikki at havt kent veg rættvísis, enn, eftir at teir hava kent hann, at venda frá hinum heilaga boði teimum varð fingið.
22 Men tað er hent teimum samsvarandi við hitt sanna orðtak, Hundurin er vendur til egnu spýggju sína aftur; og súgvin, sum varð tvigin, til sína veltan í móruni.
Galatararnir 3:13:
Christus hevur endurloyst okkum frá banning lógarinnar, verðandi gjørdur ein banning fyri okkum: tí at skrivað stendur, Bannaður er hvør tann, sum á træi hongur:
II. Corinthararnir 5:21:
Tí at hann hevur gjørt hann at vera synd fyri okkum, sum kendi onga synd; fyri at vit máttu verða gjørdir rættvísi Guðs í honum.
II. Thessalonikararnir, kapitul 2:
NÚ, vit bøna tykkum, brøður, við komu várs Harra Jesu Christs, og við okkara savnan saman at honum,
2 At tit verði ikki skjótt skakaðir í sinni, ella verði órógvaðir, hvørki við anda, ella við orði, ella við brævi sum frá okkum, sum at dagur Christs er fyri hond.
3 Latið ongan mann villleiða tykkum við nøkrum midlum: tí at tann dagurin skal ikki koma, uttan tað komi eitt fráfall fyrst, og hasin syndarinnar maðurin verði opinberaður, glatanarsonurin;
4 Sum stendur ímóti og hevjar seg sjálvan uppum alt sum verður kallað Guð, ella sum verður tilbiðið; so at hann sum Guð situr í templi Guðs, lýsandi seg sjálvan, at hann er Guð.
5 Minnast tit ikki, at tá ið eg var enn hjá tykkum, tá segði eg tykkum hesi tingini?
6 Og nú vita tit hvat heldur aftur, at hann mátti verðið opinberaður í tíð síni.
7 Tí at misgerðar-loyndardómurin virkar longu: einans hann, sum nú heldur aftur, vil halda aftur, inntil hann verði beindur burtur av veginum.
8 Og tá skal hasin Vondi verða opinberaður, hvønn Harrin skal upptæra við andanum av munni sínum, og skal oyða við bjartleikanum av komu síni:
9 Enntá hann, hvørs koma er eftir virkan Satans við allari kraft og teknum og lúgvandi undrum,
10 Og við allari villleiðiligsemi av órættvísi í teimum sum glatast; av tí at teir tóku ikki ímóti kærleikanum til sannleikan, at teir máttu verðið frelstir.
11 Og fyri hesa grund skal Guð senda teimum kraftmikla villu, at teir skuldu trúgva eini lygn:
12 At teir allir máttu verða heldømdir sum trúðu ikki sannleikanum, men høvdu hugnað í órættvísi.
13 Men vit eru skyldigir til at veita tøkkir alvegis til Guðs fyri tykkum, háttelskaðu brøður av Harranum, av tí at Guð hevur frá byrjanini útvalt tykkum til frelsu gjøgnum halgan Andans og trúgv sannleikans:
14 At hvørjum hann kallaði tykkum við gleðiboðskapi okkara, til lutingina av dýrd várs Harra Jesu Christs.
15 Tessvegna, brøður, standið fastir, og haldið tær siðvenjur sum tit hava verðið lærdir, hvørt við orði, ella epistli okkara.
16 Nú, vár Harri Jesus Christus sjálvur, og Guð, enntá Faðir vár, sum hevur elskað okkum, og hevur givið okkum ævigtvarandi troyst og góða vón gjøgn náði,
17 Uggi hjørtu tykkara, og grundfesti tykkum í hvørjum góðum orði og verki.


text:
Sankta Frans dagur
Mánadagin er skúladagur, men eingin vanligur skúladagur.
Dagurin er sonevndur skemafríur dagur, sum merkir, at vanlig skúling ikki er á skrá.
Ístaðinfyri møta vit í 1.b í góðari tíð, tí at vit skulu vera í fimleikarhøllini kl. 8 'sharp'.
Har verður morgunsangur, Sólsangurin eftir Frans úr Assisi, sungin og onkur framførsla. Síðani kemur lív í, har flokkar og flokslærarar luttaka í ymsum kappingum.
Hetta heldur á til kl. 9:30, so fríkorter. Tástaðni fara vit at hugna okkum í flokkinum við Eskimo-ísi. Tey av børnunum, ið ikki tola henda, fáa saftís, sum eg havi keypt.
Annars er tað frítíðarskúlin, ið avheintar kl. 12:35.
Kh,
Agga


text:
Í fyrra blogginum hjá mær um Mentanargrunnin, skrivaði eg, at eg onga starvsløn fái í ár. Hetta skal ikki skiljast sum eitt álop á grunnin. Eg havi nógv at takka Mentanargrunninum fyri. Síðani eg fyrst í 90’unum fekk mína fyrstu 1-mánaða starvsløn, havi eg fingið nógvar gjøgnum árini og serliga… les meira…. →
Fyri nøkrum døgum síðani kundi eg bara konstaterað, at tað ikki hjálpir tær sum listafólk at fáa viðurkenning, í hvussu so er ikki, um tú skalt fáa nakra peningarliga løn at arbeiða fyri. At eg í fjør fekk barnamentanarheiðursløn Tórshavnar Býráðs, var tilnevnd til Barna- og ungdómsbókmentaheiðursløn Norðurlandaráðsins og tilnevnd… les meira…. →
Orkesturdagar í Norðurlandahúsinum Mánamorgunin fóru tvey børn av Debesartrøð spent niðan í Norðurlandahúsið til Orkesturdagar hjá Musikkskúlanum. Hjá tí yngra var hetta fyrsta ferð og tí bæði spennandi og eitt sindur ræðandi. Hvat nú, um hini dugdu nógv betur? Hvat um hann ikki fekk fylgt við?…. Men har gingu ikki… les meira…. →
30. mai kundi eg skriva hesi fantastisku tíðindini: Klandursskrímsl innstillað til nýggju norðurlendsku barna- og ungdómsbókmentavirðislønina Hetta vóru stórtíðindi, sjálvandi, men leingi hevur verið at bíðja, til vit fingu at vita, um vit vóru hepnu vinnararnir ella ikki. Í skrivandi stund vita tit, at tað vóru vit tíverri ikki, men… les meira…. →
Ja, tað mátti koma….. Skuffilsi….. Mentanargrunnurin fær eina millión afturat!!! Jub…øøøøøøhh…. – fyrst av øll: Tað passar ikki! Mentanargrunnurin fær bara pengarnar aftur, sum vóru tiknir úr honum í fjør, tá listafólk, (sum frammaundan eru lægstlønti samfelagsbólkurin yvirhøvur), skuldu spara 20 %, væl meira enn allir aðrir samfelagsbólkar. Ok, Mentanargrunnurin fær… les meira…. →
So hevur undir- ella yvir- ella eitt ella annaðritaða verið í KvF og práta í In Mente í dag 21. mai. kl. 17, og kasta ein stein um tann totala mangulin uppá áhuga fyri barnabókum og klassiskum tónleiki, sum er í føroysku miðlunum (uttan altso In Mente…). Steinurin lappaði, og… les meira…. →
At droyma um at skapa sítt heilt egna, nakað nýtt, nakað óvanligt, og síðani at gera tað til veruleika, er ein fantastiskt uppliving, í hvussu so er meginpartin av tíðini. Tað kenst sum ein góð undabrekka, sum at súkkla í góðveðri oman eina bratta brekku og kenna sólkskinni og vindin… les meira…. →
Aftursvar til Finnur Jensen At Gerhard Lognberg ikki er av hvassastu knívum í skuffuni, tað vita vit, so hansara tollutu viðmerkingar um listafólk, sum fáa stuðul, tá pengarnir heldur átti at verið farnir til Sandoynna, kunnu vit gráta um, men ikki blíva við at gremja okkum um. Móti fávitskuni berjast… les meira…. →
“Vit, sum sita í Løgtinginum, eru fólksins umboð, og tá ið ein so ógvislig reaktión kemur frá fólkinum, so er tað upplagt, at vit eisini stuðla hesum fólkakravi.” Soleiðis skrivar ein av løgtingslimunum í dag í Sosialinum 30. januar. Wauw! sigi eg bara! Har eru møguleikar í hesum! At lesarabrævið… les meira…. →
Í miðøldini var vanligt, at tey ráðandi avgjørdu, hvør list var vælkomin og hvør ikki. Tann, sum ikki gjørdi list, sum hóvaði teimum ráðandi, máttu tiga, flýggja av landinum ella lata lív. Mentan, átrúnaður og politikkur hevði eitt og sama mál og var stýrt sama stað.Miðøldin er ikki ein tíð,… les meira…. →


text:
Faroe Sheep vil gera sítt til at gamla orðatakið “Ull er føroya gull”, aftur skal vera ein sannleik.
Faroe Sheep heintar og haggreiðir í dag um helminginum av øllum seyðaskinnum í Føroyum. Arbeiði byrjaði á heysti í 2001 og síðani er virksemi voksið støðugt til í dag. Kundarnir lata væl at góðskuni á føroysku skinnunum og serliga er føroysku litirnir serstakir.
Faroe Sheep mennir framvegis móttøku og haggreiðing, so at góðskan verður so góð sum gjørligt. Skinnini vera heinta um stóran part av landinum og síðani sorterað, saltað og pakkað. Fyri at liva upp til ES reglurnar, verður eitt umfatandi upplýsingar, skrásetingar og samskipanararbeiði gjørt og neyðugt er at hava tætt samband við seyðabøndur, djóralæknar og avvarandi myndugleikar.
Við framhaldandi nærlagni, eru útlit til at menna framleiðsluna meira. Faroe Sheep hevur gjørt nógv við at menna sølumarknaðir, og føroysk skinn vera seld í fleiri europiskum londum í dag.
Faroe Sheep vil framhaldandi gera sítt til at gamla orðatakið “Ull er føroya gull”, aftur skal vera ein sannleik.
Sorry, the comment form is closed at this time.


text:
Friday, October 26, 2012
Framúrskarandi dreymahús
Í Listasavninum er framsýning við verkum hjá Hanna Bjartalíð og hetta er eftir mínum tykki ein tann mest áhugaverda framsýningin, sum hevur verið í Listasavninum í fleiri ár. Hanni Bjartalíð sýnir fram ymsar lutir úr træi, summir málaðir, aðrir ómálaðir. Fleiri av lutunum líkjast húsum. Við íblástri frá m.ø. barndómsminnum tykjast hesir vøkru, partvíst málaðu standmyndirnar úr organiskum træi merktar av einum at kalla eymligum nærlagni í mátanum, tær eru settar saman. Tær minna um hytturnar, sum vit bygdu, tá vit vóru lítil, samstundis sum tær tykjast merktar av gátuføri og heimsspekiligari tyngd í teirra ófunktionellu kvirru. Umframt tær fantastisku húsastandmyndirnar er Hanni eisini farin at gera rættiliga nógv burtur úr persónslíknandi træfigurum, sum eru poetiskir og sum allir bera fram hvør sítt huglag og hvør sína søgu. Samanumtikið er árinið væl lættari og meira sprækligt enn tað plagar at vera og tað klæðir Listasavninum. Men tað stuttliga og sprøkluta árinið á framsýningini merkir als ikki tað sama sum, at henni vantar dýpd. Øll verkini eru góð, men tey teskandi húsini, sum standa í hvítum sukurlandslagi, upplýst í bláum ljósi, eru nakað heilt serligt. Ein framúrskarandi uppliving, sum má viðmælast øllum at síggja. Framsýningin varir inntil 2.desember.
(KP)
Posted by Listin at 9:56 AM


text:
T.O.S og Jasmin verða við
Bólkarnir T.O.S. og Jasmin spæla á festivalinum í august.
T.O.S. hevur verið eitt frískt lot í føroyskum gospeltónleiki. Kreativt stílbland, góð løg, sigandi tekstir og frálíkar framførslur hava gjørt T.O.S. til ein góða live-uppliving. Bólkurin viðger álvarsom evni við einum brosi og lívligum tónum. Bólkurin spælir væl og kemur veruliga út millum fólki við sínum tónleiki.
Jasmin er ein av spennandi ungu bólkunum í føroyskm tónleiki. Bólkurin vann Sement tónleikakappingina í fjør. Jasmin spælir soulkendan elektróniskan popp, og unga songkvinnan Jasmin Mote er í fron – hon er frálík songkvinna við einum serstakum og sterkum úttrykki.
Summar Festivalurin verður hildin í døgunum frá 9. til 11. august.


text:
Tað er ræðandi at síggja álop á verjuleys børn og vaksin til eina fagnaðarløtu, sum ein konsert eigur at vera, heldur løgmaður.
Tað líkist ongum, og enn einaferð mugu vit leggja doyðin á at standa saman ímóti slíkum óndum atsóknum.
Vit mugu styrkja samanhaldið enn meira.
Hetta álopið vísir, at tað er einki mark fyri óhugnaligum álopum. Børn vóru ímillum tey dripnu. Ósek og meinaleys børn. Men vit mugu ikki fella í fátt.
Vit mugu halda fast við okkara grundleggjandi virði og virka treytaleyst út frá teimum, hóast vitloysingar vilja hava tað øðrvísi.
Okkara tankar eru við teimum deyðu, særdu og teirra nærmastu. Føroyar hava eitt sterkt søguligt tilknýti til Bretland, og tað er við tí í huga, at eg vegna Føroya fólk og landsstýrið fari at senda Theresa May, bretska forsætisráðharranum, samkensluskriv.
Aksel V. Johannesen, løgmaður


text:
Fyrsta Mósebók, kapittul 18
Harrin birtist Ábrahami í Mamrelund
v1
Síðan birtist Harrin fyri honum í Mamrelund, har hann sat í tjalddurum sínum í hádegishitanum.
v2
Og tá ið hann hugdi upp og leit seg um, sí, tá stóðu tríggir mans framman fyri honum; og tá ið hann sá teir, fór hann úr tjalddurunum rennandi ímóti teimum og lútaði til jarðar,
v3
og mælti: «Harri, havi eg funnið náði í eygum tínum, tá far ikki um træl tín!
v4
Loyv okkum at fara eftir einum sindri av vatni, so at tit mega tváa føtur tykkara; og hvílið tykkum síðan undir trænum!
v5
Eg skal eisini fáa tykkum ein breyðbita, so at tit mega styrkja tykkum til at halda ferðina fram, tá ið tit nú kortini eru komnir her framvið hjá træli tykkara.» Teir svaraðu: «Ger, sum tú sigur.»
v6
Tá skundaði Ábraham sær inn í tjaldið til Sáru og mælti: «Tak sum skjótast trý mál av mjøli, elt tað og baka køkur!»
v7
Sjálvur rann hann út til neytini og tók ein snotiligan og góðan kálv og fekk sveininum hann, sum alt í einum matgjørdi hann.
v8
Síðan tók hann rómastamp og mjólk og kálvin, ið til var gjørdur; og hann setti fyri teir og gekk teimum sjálvur til handa undir trænum, meðan teir fingu sær.
Harrin heitir Ábrahami aftur føðing Ísaks
v9
Teir søgdu tá við hann: «Hvar er Sára, kona tín?» Hann svaraði: «Har inni í tjaldinum.»
v10
Tá segði hann: «Vissuliga skal eg vitja teg aftur í áramótið, og tá man Sára, kona tín, hava son.» Sára stóð og lurtaði í durum tjaldsins, ið var aftan fyri teir.
v11
Men Ábraham og Sára vóru gomul og høvdu nógv ár á baki, so at tað ikki longur gekst Sáru eins og konum annars;
v12
tí læði hon við sær sjálvari og hugsaði: «Man girndarhugur koma á meg, nú tá ið ellin hevur boygt meg, og maður mín eisini er vorðin gamal?»
v13
Tá segði Harrin við Ábraham: «Hví lær Sára og hugsar: Hvussu skal eg, sum eri so gomul, føða son?
v14
Man nakað vera Harranum óført? Tá ið eg komi aftur til tín í áramótið, tá skal Sára hava son!»
v15
Men av tí at Sára nú var vorðin rædd, noktaði hon fyri tí og segði: «Nei, eg læði ikki!» Men hann svaraði: «Jú, víst læði tú!»
Harrin boðar oyðing Sódomu
v16
Síðan reistust teir frá borði og fóru avstað haðan niðan móti Sódomu; og Ábraham fylgdi teimum á leið.
v17
Tá hugsaði Harrin: «Eigi eg at loyna fyri Ábrahami tað, sum eg ætli mær at gera?
v18
Ábraham verður jú vissuliga stór og máttmikil tjóð, og allar tjóðir á fold munnu fáa signing av honum;
v19
tí at hann havi eg valt út til tess, at hann skal bjóða børnum sínum og ætt síni eftir seg at varðveita veg Harrans og inna rætt og rættlæti, so at Harrin kann lata Ábraham fáa tað, sum hann hevur fyrijáttað honum.»
v20
Tá segði Harrin: «Vissuliga er rópið yvir Sódomu og Gómorru mikið, og synd teirra er ovurtung;
v21
tí skal eg stíga oman til tess at sjá, um teir hava borið seg at soleiðis, sum hetta rópið sigur mær frá, ella ikki; tað vil eg vita!»
Forbøn Ábrahams
v22
Síðan snúðust menninir haðan og fóru til Sódomu; men Harrin varð standandi eftir frammi fyri Ábrahami.
v23
Tá nærkaðist Ábraham honum og mælti: «Ætlar tú av sanni at avoyða rættvísar saman við órættvísum?
v24
Kanska eru fimmti rættvísir í staðnum, vilt tú tá oyða teir av og ikki eira staðnum vegna teirra fimmti rættvísu, sum har eru?
v25
Fjart veri tað tær at gera tílíkt, at týna rættvísar saman við órættvísum, so at tað fer rættvísum á sama hátt sum órættvísum; fjart veri sovorðið tær; man hann, ið dømir alt jarðarríkið, ikki inna rætt?»
v26
Harrin svaraði: «Finni eg í Sódomu fimmti rættvísar innanborgar, skal eg eira øllum staðnum teirra vegna.»
v27
Men Ábraham tók aftur til orða og segði: «Eg eri farin at tala við Harra mín, tó at eg eri dust og øska.
v28
Vera má, at fimm vanta í fimmti rættvísar; vilt tú tá oyða allan staðin vegna hesa fimm?» Hann svaraði: «Finni eg fjøruti og fimm rættvísar í honum, skal eg ikki oyða hann.»
v29
Men hann helt fram at tala við hann og segði: «Vera má, at har einans finnast fjøruti.» Hann svaraði: «Vegna teirra fjøruti skal eg lata tað verða ógjørt.»
v30
Uppaftur mælti hann: «Harri mín má ikki verða illur um, at eg tali, men vera má, at har einans finnast tríati.» Hann svaraði: «Finni eg tríati, skal eg ikki gera tað.»
v31
Og hann segði: «Sí, eg eri farin at tala við Harra mín; men vera má, at har einans finnast tjúgu.» Hann svaraði: «Vegna teirra tjúgu skal eg ikki oyða hann.»
v32
Uppaftur segði hann: «Harri mín má ikki verða illur, tá ið eg nú tali á síðsta sinni; men vera má, at har einans finnast tíggju.» Hann svaraði: «Vegna teirra tíggju skal eg lata tað verða ógjørt.»
v33
Tá ið Harrin hevði endað talu sína við Ábraham, fór hann leið sína; og Ábraham vendi heim aftur til sín sjálvs.


text:
Ræst kjøt og Súpan í Árnafirði, leygarkvøldið 15 november kl 19:30Ræst kjøta veitsla 15 november 2014
Ræst kjøt og Súpan í Árnafirði
Veitslan verður leygarkvøldið 15 nov. kl. 19:30.
Menu: Ræst kjøt og súpan - eftir døgurða: kaffi/te og heimagjørdur Ísur
Øll eru hjartaliga vælkomin.
Meira um skránna verður at frætta seinri.
M.a. koma Torbjørn Jacobsen, og Óli Olsen at siga frá.
Kostnaður kr. 395,-.
Aldursmark: 16. ár.
Tilmelding við at gjalda á konta í Norðoya Sparikassa (9865) 102.857.4
Viðm.: Veitsla 2014.
ÁRF


text:
Høvuðpínu er pína í høvdinum og ovasta partinum av nakkanum. Hon kann kennast ógviliga ymisk frá persóni til persón. Man kann bæði hava ilt í aðrari síðuni av høvdinum ella í øllum høvdinum. Tað kann kennast sum ein dukandi, nívandi pína ella sum ein ringur, ið verður spentur um høvdið.
Næstan øll hava havt høvuðpínu. Tað eru serliga tvey sløg av høvuðpínu, sum eru orsøk til nógv tann størsta partin av ringum tilburðum. Tað er spenningshøvuðpína og migrena.
Í teimum flestu tilburðunum kennir man ikki orsøkina til høvuðpínuna. Men tað er nógv ymiskt, ið kann vera orsøk til høvuðpínu.
Spenningshøvuðpína er vanligasta høvuðpína. Orsøkirnar til spenningshøvuðpínu kunnu vera nógvar, t.d. strongd, svøvnloysi, vætutrot, tonn- og munnbittrupulleikar, ella um tú hevur fingið eitt slag í høvdið.
Spenningshøvuðpína følist sum, at tað trýstir og spennir í øllum høvdinum. Ofta følist tað sum, at ein ringur verður spentur um høvdið. Hon kann vara alt frá 30 minuttum og heilt upp til 7 dagar. Høvuðpínan gerst vanliga ikki verri við at íðka ítrótt ella annað ítriv.
Fyrsta val til at viðgera spenningshøvuðpínu er (sambært www.irf.dk) paracetamol (t.d. Pinex®, Panodil®). Tað vísir seg, at paracetamol ofta hevur líka góðan virkna sum ibuprofen (t.d. Ipren®, Brufen®). Ibuprofen verður frámælt vegna tey keðuligu hjáárini, sum ibuprofen kann hava. Her er serliga talan um tey hjáárini viðvíkjandi maganum. Tað skal viðmerkjast, at hjáárini við ibuprofen koma, um tú tekur ibuprofen regluliga í eitt longri tíðarskeið. Tað kann vera ymiskt frá persóni til persón, tá summi kunnu vera meira viðkvom enn onnur.
Tvørturímóti hevur paracetamol eingi vanlig hjáárin, bert nøkur sjáldsom hjáárin, sum kunnu koma fyri hjá 0,01 - 0,1 % av teimum, sum taka tað. Hetta er sjálvandi við tí atliti, at tann viðmælta skamtanin verður hildin.
Vit kenna ikki við vissu orsøkina, hví ein fær migrenu, men tað kann t.d. koma av strongd, reyðvíni, alkoholi, osti, sjokolátu, menstruatión, svongd ella ov lítið av svøvni.
Migrena kann koma í øllum aldursbólkum, og eru tað 16%, sum uppliva eini ella fleiri migrenuherðindi gjøgnum lívið, og gott 5% uppliva meira enn eini herðindi um mánaðin. Migrenan byrjar ofta áðrenn 40 ára aldurin. Tað eru tríggjar ferðir fleiri nógvar kvinnur enn menn, ið fáa migrenu. Orsøkirnar eru ikki greiðar, men møguliga vegna hormonjavnvágina hjá kvinnum.
Migrena er ein dukandi pína, ofta í takt við pulsin. Ofta ein ring pína í aðrari helvtini av høvdinum. Migrena gerst verri við kropsligum arbeiði. Migrena kann vera við og uttan aura.
Migrena uttan aura kann vara leingi, heilt frá 4 til 72 tímar. Man fær ring herðindi av høvuðpínu við fylgjandi sjúkueyðkennum, sum t.d. vaml og spýggjan, harumframt viðkvæmi fyri ljósi og ljóði. Eftirfylgjandi kemur ofta møði og máttloysi.
Migrena við aura fær man 5-30 minuttir, áðrenn høvuðpínan kemur. Tað er tó ikki altíð, at høvuðpína kemur eftir aura-sjúkueyðkennini. Tey eru ofta sjónórógvan t.d. bleiktrandi ljósglampi. Man kann kenna “føli”-ólag ella lyndi at sløðra. Tað eru 20 - 30% av øllum við migrenu, ið hava aura.
Fyrsta val til viðgerð av migrenu er Paracetamol (t.d. Pinex®, Panodil®). Við migrenuherðindum er møguligur heilivágur triptanir (t.d. Sumatriptan (Imigran®) Eletriptan (Relpax®)).
Triptanir skulu helst takast tíðliga í herðindunum, men ikki undir aura-eyðkennunum, tí heilivágurin riggar ikki væl tá. Man tekur 1 skamt við migrenuherðindi, og virkar fyrsti skamtur ikki, vinnur man einki við at taka ein skamt afturat. Men um fyrsti skamtur virkar, og sjúkueyðkennini koma aftur, kann man taka 1 skamt afturat innan 24 tímar, og skal tað í minsta lagi vera 2 tímar millum báðar skamtirnar. Triptanir mugu ikki brúkast meira enn 9 dagar um mánaðin, tí við ovurnýtslu kann man fáa ”heilivágs-ovurnýtsluhøvuðpínu.”
Fyribyrgjandi heilivágur finst fyri migrenu, og hesin heilivágur kann minka talið av herðindum og ringastu pínu av teimum. Tað er altíð í samráði við lækna, at man byrjar við fyribyrgjandi heilivági.
Viðmælt er at umhugsa fyribyrgjandi heilivág, um man hevur meira enn 2 ring migrenuherðindi um mánaðin, um herðindini gerast longri og verri, ella um herðindini minka um lívsgóðskuna. Virkar herðindisheilivágurin ikki nøktandi, verður viðmælt, at tú setur teg í samband við lækna viðvíkjandi fyribyrgjandi heilivági. (sí fyribyrgjandi viðgerð á pro.medicin.dk)


text:
Tekning til hjúnastevnurnar byrjar leygardagin 21. august
Tekning til hjúnastevnurnar byrjar leygardagin 21. august her á heimasíðuni hjá Zarepta – hjartaliga vælkomin.
Hjúnastevnurnar teljast millum tær væl umtóktu legurnar í Zarepta, og aftur í ár verða tær tvær í tali, vikuskiftini 24. til 26. september og 1. oktober til 3. oktober.
Hesar báðar stevnurnar eru eitt høvi hjá hjúnum at fáa eitt avslappað og hugnaligt vikuskifti burtur frá dagligdegnum og saman við øðrum hjúnum at njóta gott samfelag og uppbyggjandi boðskap úr Orði Guds.
Kostnaður fyri leguna er kr. 1.100,00.


text:
Um Elisu, sum hevur tað trupult. Hini siga, at hon lýgur, men hon hevur einki annað val, tí hon minnist einki frá barnaárunum, og mammuna nyttar einki at spyrja.
Nógv temu eru í skaldsøguni: saknur, svik og skuldarkensla.
Søgugongdin er uttaná næstan sum eitt ævintýr: at fara til eini manntóm hús at leita eftir svørum um fortíðina.
Álvarin í søguni gerst átrokandi, og avdúkingarnar eru skakandi lesnaður.
Bókin er um eina ferð aftur til barnaheimið at leita eftir sporum av lívinum og svarinum uppá, hví hon einki minnist.
Aftur


text:
Skjótt er alt fullgjørt, hugsaði hann við sær sjálvum, meðan hann stóð í køkinum. Hann visti ikki, hvaðani orðið fullgjørt kom, men tað var orðið, hann brúkti. Tað kom óvæntað upp, tá ið hann sá spegilsmyndina av sínum egna andliti við einum óreinum skálkabrosi í køksrútinum. Hann líktist einum djevli. Skjótt er alt fullgjørt, endurtók hann, og nú segði hann tað við sítt egna andlit í køksvindeyganum. So fór hann inn í stovuna at borðreiða.
Hetta brotið er tikið úr bókini um ellivu ára gamla Gilbert, sum ikki tolir egg. Gilbert eigur eina pápasystur, sum, hóast hon veit at hann ikki tolir egg, gevur honum mat við eggi í, og tað letur Gilbert ikki á sær sita...
Aftur


text:
Men tað er ikki ferðin á búskapinum ella íløgurnar í kommunurnar gera í er trupulleikin, men tað eru heilt onnur viðurskiftir í kunnu føra til óbótaligan skaða fyri land og fólk.
Eitt lítið oyggjasamfelag við einum sera einstáttaðum vinnulívið og vinnubygnaði má arbeiða hart og skjótt tá umstøður eru til at menna og moderniserað landið.
Í einum oyggjasamfelag sum okkara ber ikki til at byggja skúlar og vinnubygningar tá stagnatión er fyri framman, tá hava land og kommunur og samfelagið sum heild nokk við at klára vanligan rakstur. Men hetta førir so til, at vit sum oyggjasamfelag gera íløgur í verða serliga kostnaðarmiklar og harvið renna aftur nógvur peningur inn í landskassan sum skattur, mvg o.a. Bankarnir hava nógvan tøkan útlánskapital, rentan er lág og oljuprísurin er lágur. Privatu vinnufyritøkurnar hava ongantíð áður í Føroya søgu, átt so nógvan tøkan pening sum nú. Tað fer ein risa kapitalkonsentratión fram í samfelagnum sum kundi verið eitt fundamet til at staðið ímótið við hjá stóru vinnufeløgunum.
Sjálvandi fer hækkandi oljuprísir, hækkandi renta og møgulig niðurgongd í laksa- og uppisjóðarvinnuni at ávirka okkara búskap munandi. Men tað sum vit fáa gjørt nakað við er raksturin hjá landi og kommunum og her er tað kunsturin at duga at halda aftur, spurningurin er so um vit sum land duga tað. Kommunurnar eru undir strongum eftirlitið og er loft á teirra virksemið, tí tær bert kunnu lána tað í svarar til eina álíkning. Fleiri av størri kommununum hava langt upp til hetta loft. So tað er ikki her trupulleikin liggur. Haldi heldur ikki at lánihugurin í samfelagnum sum heild er ovurhándsstórur. Eitt anna økið vit kunnu hava fokus á er gongdin í tíðandi vinnugreinum í landinum – eitt nú fisk- og aliivinnuni og ikki minst heimaflotanum og flakavinnuni. Hartil hevur positiva nýggja ídnaðarkollveltingin á uppisjóðarøkinum stóran týdning fyri búskapin og virksemið kring landið, hetta er ein nýggj og blómandi vinna hjá okkum at framleiða sild og makrel á landi til útflutnings.
Løntakarar frá 1985 til 2017 Fakta frá Hagstovuni
Í 2017 eru tað 4.500 fleiri løntakarar enn tað vóru í 1985. Tað eru heili 1.700 færri fólk í fiskivinnuni, innan fiskavirking eru tað 612 færri enn í 1985. Sostatt eru tað í dag 2.300 færri løntakarar innan fiskivinnu og fiskavirking enn í 1985. Í dag eru tað omanfyri 900 fólk fleiri innan ali-kryvjivirkir enn i 1985. Í 1985 vóru sløk 30% av løntakarunum innan fiski og alivinnuna í dag er hetta talið einans góð 15% (Sjá talvuna her á síðuni)
Vinnubygnaðurin í landinum og framtíðar inntøkur
Um vit sum lítið oyggjasamfelag, ynskja ein rímiligan støðugan búskap so er neyðugt alla tíðina at royna at finnan nýggjar inntøkukeldur og vinnugreinar og ikki minst menna tær valuta skapandi vinnugreinarnar, ferðavinnu, ali- og fiskivinnu og framleiðslu og ikki minst maritimu vinnuna, sjófólk, shipping og offshore vinnuna.
Millum niðurlaðing, kapitalkonsentratión, sosialistiska ognartøku og superkapitalistar
Tað má sigast at vit sum samfelag eru komin i eina margháttliga støðu á aðrari síðuni hava vit teir reyðu i fyrst deildu út milliardavirðir uttan mið og mál og á hinari síðuni hava vit superkapitalistarnar sum sig at vit skulu hava stórar og sterkar fyritøkur ið skulu hjálpa teimum lítlu. Tíðin er farin frá tíð at ein maður keypir eitt skip. Aftur til tey reyðu sum deildu út nýggj makrelvirðir uttan mið og mál, nú fara hesi so inn og drena stóru feløgini nú er alt fari av sporinum. Tær smáu fiskivinnufyritøkurnar eru farnar í sor gjøgnum eina kreppu ið hevur vara í eini 15 ár. Tær stóru fyritøkurnar í høvdu nógv at standa ímóti við og keypa upp ella stuðla minni vinnufyritøkur verða nú eisini raktar av hesi sosialistisku umfordeiling og mest av øllum minnir um afrikanskar einaræðisharrar. Eg má siga at munur var á visionerum politikarum ið gjøgnumførdu føroysku ídnaðargerðina av okkara samfelag. Atli Dam sáli visti um vit skuldu fiska meira so skuldi nýhugsan til har toskur og hýsa skuldu gjalda til hini fiskasløgini so eitt nú upsi, brosma o.a. bleiv fiska. Eisini vistu teir gomlu at skuldi tú byggja eitt ídnaðarsamfelag so var neyðugt við stuðli til skipabygging o.a. . Ikki so okkurt gekk eisini galið tá, stuðulin bleiv ov nógvur og tapini fyri landið stór, men vit fingu eitt vælferðarsamfelag við nýggjum skipum og flakavinnu og komu á marknaðirnar í USA, Týsklandi og Onglandi við góðum frystum fiskavørum.
Í dag hava vit eina ráðandi statt sum so ella so, alt teirra lív hava liva i almenna ella hálvalmenna geiranum fígging / trygging v.m. . Hesi siga í dag, at eingin stuðul skal verða í okkara høvuðsvinnu – Vita tey ikki at øll lond í Vesturevropa í hava eitt vælferðarsamfelag hava stuðul inni til matvøru framleiðandi vinnurnar, tað veri seg fiskivinnu, landbúnað o.a.
Báðar strategiiernar eru óhugnaligar
Um vit sum land skulu fóta okkum aftur er neyðugt at vit ikki framhaldandi niðarlaga okkara høvuðsvinnu so ógvusliga tá vit einki annað hava at seta ístaðin. Í Føroyum hava vit altíð havt eina sera vánaliga avlønan av okkara høvuðsvinnu kapitalapparatinum (íløguni í skip). Men við fleiri rættindum er hetta broytt munandi fyri einstakar vinnubólkar. Hetta kann verða bæði sunt og gott um hesi feløg framvegis kunnu gera skilagóðar íløgur og hava nakað at standa ímóti við. Men ovurhonds kapitalkonsentratión í fáum stórum vinnufyritøkum í landinum verður ongastaðni um okkara leiðir mett at verða heppi, og tá man so samstundis mælir til subsituering sum vanliga verður mett ólógligt so er heilt galið. Hinvegin hevur vinstravongurin og Framsókn so tosa um at nýggir skulu inn. Samstundis er hópin av vinnulívsmonnum riknir úr vinnuni soleiðis at tað er eitt fatal av smærri privatriknum fiskivinnufeløgum, man hevur í ringastu krepputíð áhaldandi skorið í rættindunum og møguleikum hjá fleiri vinnufeløgum samstundis sum man hevur býtt út, púra uttan mið og mál og uttan at hýggja hvørji atlit skuldu takast vísandi til fiskivinnulóggavuna. So her er heilt galið baði við reyðustrategiini við at drena kapitalsterkar fyritøkur og superkapitalistusku sjónarmiðunum. Tað sum vit hava sæð seinastu árini er ein politikkur sum liggur so langt frá endamálinum hjá ymisku flokkunum at ein má spyrja hvussu kundi hetta henda.
Vesturlendskt oyggjasamfelag í drepur høvuðsvinnuna kann fáa serstórar framtíðar avbjóðingar
Eg havi fleiri ferðir áður víst á hví tað er so umráðandi at hava nógv fólk í primeru maritimu vinnuni og skulu vit hava eina fiskivinnuframleiðslu við vanligum vinnumynstri so ber ikki til at gera hetta uttan at økja munandi um rættindini hjá heimaflotanum ella veita stuðul tá kreppa er og til nýíløgur.
Um tað framhaldandi fara so nógv fólk úr fiskivinnuni fáa vit til endans fá reiðaríðir, fáar sjómenn, navigatørar, maskinmenn o.a. í kunnu ríka okkara land við teirra inntøkum frá arbeiði í sjóvinnuni uttanlands og undir Føroyum. Færri skip føra eisini til at minni verður til smiðjur og tænastuvinnurnar og harvið eru ringvirknaðirnir øgiligir við at oyðileggja okkara fiskivinnu.
Óli M. Lassen – 24.FO


text:
Nú er ein tíð fráliðin síðani tey fyrstu í Føroyum vórðu koppsett fyri koronu og av tí sama er órinsverjan hjá teimum kanska viknað eitt sindur. Tey fyrstu, sum vórðu koppsett fyri koronu, vóru tey eldru, serliga tey á ellis- og røktarheimum og sostatt er órinsverjan hjá teimum kanska viknað. Fyri at byrgja fyri tí, er avgerð nú tikin um, at tey, sum búgva á ellis- og røktarheimum, skulu fáa tilboð um eina sproytu afturat, so at tey nú verða koppsett fyri triðju ferð.
Fyri eini tíð síðani varð avgerð tikin um, at fólk, sum vóru serliga veik, skuldi fáa tilboð um at verða koppsett einaferð afturat fyri at styrkja órinsverjuna. Tey fingu boð frá serlækna um at verða koppsett og eru so innkallað til tað. M Men nú er avgerð eisini tikin um, at øll, sum búgva á ellis- og røktarheimum, og øðrum eldrabýlum, eisini fáa tilboð um at fáa eina sproytu afturat.
Tummas í Garði, limur í koppsetingarbólkurin, sigur, at nú verður arbeitt við at seta tað í verk, soleiðis at tey verða koppsett.


text:
Sumbiar kommuna
Sumbiar kommuna er syðsta kommuna í Føroyum. Í Sumbiar kommunu eru bygdirnar Sumba, Lopra, Akrar og Víkarbyrgi. Harumframt eru kend støð í Sumbiar kommunu, sum t.d. Akraberg, har ein viti varð bygdur í 1909 og forbergið Beinisvørð, sum er næsthægsta forberg í Føroyum.
BygdarráðsformaðurEdit
Eyðbjørn Thomsen er bygdarráðsformaður í Sumbiar kommunu. Varaborgarstjóri er Frits Poulsen.
Ávísingar úteftirEdit
- Sumba.fo - Heimasíðan hjá Sumbiar kommunu.
Akrar | Lopra | Sumba | Víkarbyrgi


text:
Onki er at ivast í, at neyðugt eisini er við tiltøkum á ferðsluøkinum skulu vit minka munandi um okkara útlát av vakstrarhúsgassum, og yvirhøvur eru fólk vorðin meira tilvitað um, at eisini bilarnir skulu vera umhvørvisvinarligari – um ikki annað nú brennievni er vorðið munandi dýrari enn tað var. Eitt eg undrist á í hesum høpi er, at bæði fólk og virkir vilja hava so stórar bilar. Nógvir almennir stovnar hava eftirlitsuppgávur, har í flestu førum eitt, og í mesta lagi 2 fólk skulu út á virkir – ofta koyra hesi eftirlitsfólk í tí sum eg vildi kallað ein stórur bilur. Hesir bilar taka nógv, og brenna samsvarandi nógv, men […]
Øll eiga Kringvarpið, og tað almenna varðar av tí. Skal vatntætt skott vera millum Kringvarpið og almennu fyrisitingina, og skal Kringvarpið hava líkinda karmar og umstøður at virka undir, er ein Public Service Sáttmáli (PSS) millum fyrisitingina og stovnin lívsneyðugur. Í einum PSS verður fyrisitingin at gera neyvar orðingar um, hvat almenningurin væntar sær av Kringvarpinum. Sjálvandi vilja ávísir fólkavaldir politikarar sleppa at seta síni fingramerki á ein sovorðnan sáttmála, tí tað eru jú politikararnir, sum skulu raðfesta játtanirnar og áseta lurtara/hyggjara-gjøld, ið eru grundarlag undir hesum sama sáttmála. Við einum PSS fáa politikarar okkara høvi at siga, hvat teir vilja og ynskja við okkara almenna Kringvarpi, og teir fara […]
Á vísindaligu veðurlagsráðstevnuni í Keypmannahavn 10.-12. mars vísti Hjálmar Hátún á einum uppslagi (poster, sí myndina til vinstru) arbeiði, sum Fiskirannsóknarstovan saman við øðrum rannsóknarstovnum, m.a. Náttúrugripasavninum, hevur gjørt at kanna, hvussu styrkin á havstreymunum ávirkar lívfrøðiliga tilfeingi í havinum í økinum kring okkum. Fleiri ymiskir havstreymar ávirka havið kring Føroyar, og tað er eitt samspæl millum hesar havstreymar sum avger, hvussu hitalagið í økinum er. Tá havstreymar við køldum sjógvi úr póløkinum eru sterkir, er økið kring Føroyar kaldari, enn tá hesir eru veikari. Lívfrøðiliga tilfeingið ávirkast eisini av hesum havstreymum. Tá havstreymarnir úr póløkinum eru sterkir, og økið kring Føroyar tí kaldari, er: ♦ minni til av plantuæti, […]
Veðurlagið her um okkara leiðir er treytað av havstreymunum kring okkum. Onkur klimamodell benda á, at mannaskapta upphitingin kann fáa havstreymarnar at gerast munandi veikari í hesi øldini. Um hetta hendir, fær tað storar avleiðingar bæði fyri vistskipanina og fyri okkum sum búleikast her um leiðir. Tí leggur m.a. Fiskirannsóknarstovan stóran dent á at fylgja við broytingum í havstreymunum, og serliga rákinum hjá Norðuratlantsstreyminum, sum hevur heitan sjógv við sær norður um Føroyar, men eisini við frárenslinum frá Norðurhøvum út í Atlantshavið. Sí sera lættskiljandi frágreiðing á heimasíðuni hjá Fiskirannsóknarstovuni: Um hitabroytingar Um havstreymar á opnum havi Á vísindaligu veðurlagsráðstevnuni í Keypmannahavn frá 10.-12. mars hevði Bogi Hansen eina framløgu. […]
USA umhugsar at áleggja toll á vørur frá londum sum ikki royna at minka um teirra koltvísúrnis útlát. Hetta er serliga fyri at verja amerikanska ídnaðin, sigur amerikanski orkumálaráðharrin, Steven Chu, tí uttan hesi avgjøld fáa amerikanskar fyritøkur illa kappast við fyritøkur í Kina og India. Barack Obama hevur sett sær fyri at minka um koltvísúrnis útlátið við 80% í 2050. Hann stuðlar eini kvotaskipan, har fyritøkur kunnu selja og keypa “dálkingar-loyvi”. Sambært Steven Chu, so verður tó framvegis vónað, at øll lond fara at leggja kostnaðin av útlátinum í eina slíka kvotaskipan, men um okkurt land ikki ger tað, er neyðugt at seta tiltøk í verk, so sum at […]
Tað tykist sum um eitt av stríðsmálunum til samráðingar um ein nýggjan veðurlagssáttmála verður, hvør skal gjalda CO2 framleiðslukostnaðin av eini vøru. Ídnaðarlondini hava nú í longri tíð sent meginpartin av síni framleiðslu til Asiu, antin tað so er teknikkur, klæðir, skógvar v.m. Arbeiðslønin er lág, og higartil hevur tað so merkt, at vit brúkarar í Vesturheiminum fáa munandi bíligari vørur enn um tær vórðu framleiddar hjá okkum sjálvum. Samstundis sum asiatisku londini hava ein stóran búskaparligan vøkstur, er teirra CO2 útlát eisini økt sera nógv. Veðurlagssáttmálin fevnir um allan heim, og sum er verður roknað við, at øll lond skulu minka um teirra útlát. Kina hevur síðani 2006 verið […]
Í sambandi við væntaðu veðurlagsbroytingarnar verður strembað eftir, at økingin í miðal hitanum ikki verður meira enn 2°C, tí ein øking uppá meira 2°C, roknað sum miðal um allan knøttin, fer at hava álvarsligar avleiðingar, og verður av ES mett at verða beinleiðis vandamikið. Í Bretlandi hevur ráðgevandi nevndin “Committee on Climate Change” gjørt eitt tilmæli til stjórnina, sum líkist nakað okkara tilmæli “Skjótt syftir seiðir og tunga takið” sum kom út herfyri. Í hesum bretska tilmælinum er eitt av uppskotunum at minka um útlátið við 34% í 2020 í mun til 1990, og at partur av hesum kann røkkast við at keypa kvotur frá londum sum ikki brúka sínar. […]
Í døgunum 10.-12. mars hevur verið hildin ein altjóða vísindalig ráðstevna í Keypmannahavn, har fleiri enn 2500 luttakarar frá útvið 80 londum luttóku. Heitið á ráðstevnuni var: “Global Risks, Challenges & Decisions”. Úrslitini frá hesi ráðstevnu verða ætlandi útgivin í eini frágreiðing í juni mánaði, men niðurstøðurnar eru greiðar longu nú. Tær vórðu handaðar Anders Fogh Rasmussen 12. mars. Talan er um vísindaliga fundin sum er grundarlagið undir tí politisku veðurlagsráðstevnuni, sum ST skipar fyri í Keypmannahavn í desember í ár. Fiskirannsóknarstovan hevði 2 umboð á fundinum: Bogi Hansen hevði eina framløgu um skiftið millum Norðuratlantstreymin og Norðhøvini og Hjálmar Hátún vísti á uppslagi á ávirkanina ið havstreymarnir hava á […]
Lord Stern, búskaparfrøðingur, ið hevur skrivað eina týðandi og sera virda frágreiðing um búskaparligu avleiðingarnar av veðurlagsbroytingum, sigur nú á veðurlagsfundinum í Keypmannahavn í hesum døgum, at hann hevur undirmett vandarnar sum standast av hitabroytingunum og avleiðingunum av hesum. Umframt at vísa á vandan við at jørðin verður 3°C heitari ella meira, og at hetta er eindømi fleiri milliónir av árum aftureftir, so væntar Stern eisini, eins og James Lovelock, at stórur partur av Suðureuropa fer at líkjast Sahara. Kostnaðurin fyri einki at gera Stern skrivaði í 2006 eina frágreiðing sum greiddi frá prísinum av onki at gera við veðurlagsbroytingarnar. Tá metti hann at tað fór at kosta heiminum 20% […]
Jørðin er álvarsliga sjúk, og tað eru menniskjuni ið hava elvt sjúkuna. Serliga er tað fólkatalið sum er ov stórt. Sjálvandi kundu vit broytt okkara nýtslu, og ikki troytt tilfeingið so nógv sum vit gera, og øll verðið vegetarar, men alt hetta er ímóti okkara náttúru. Vit eru sum vit eru, og tí er helst ongin vón fyri at vit megna at minka so nógv um vakstrarhúsgassini, at tað munar. Framtíðarútlitini eru ikki góð: roknast kann við at meginparturin av heiminum verður ov heitur og turrur hjá fólki at búleikast á. Nøkur støð kunnu tó roknast við framhaldandi fara vera hóskandi hjá fólki, harímillum Skandinavia, Bretsku oyggjarnar og so nógvar […]


text:
Í 90’unum áttu Føroyar fleiri sterkar mannligar rennarar, sum stóðu seg væl í sterku kappingunum á oyggjaleikunum. Seinnu árini hevur tað bert verið Marnar Djurhuus, sum hevur havt støði at bjóða av á longru teinunum. Hinvegin eiga vit fleiri sterkar kvinnur, sum enntá eru í absolutta toppinum, tá um oyggjaleikir ræður. Og fleiri teirra eru í góðum formi og hetta farna vikuskiftið vóru heilar tríggjar føroyskar kvinnur, sum veruliga gjørdu vart við seg. Bæði í Danmark og longur burturi.
Nýggjasta føroyska stjørnuskotið er ikki longur Valborg Heinesen. Seinasta hálva árið er enn eitt sterkt kvinnunavn komið fram. Tað er 33 ára gamli leirvíkingurin Marna Egholm, sum lesur í Keypmannahavn og rennur fyri Sparta. Sunnudagin var hon tó farin allan vegin til Aalborg, har Fjordmarathon varð fyriskipað sætta árið á rað.
Fýra ymiskir teinar eru í hesi kappingini, sum verður runnin kring Limfjørðin. Teir yvir 2.000 rennararnir kundu velja millum 1/8, 1/4, ½ , ella heilt maraton. Marna, sum fyrireikar seg til Berlin Marathon 28. september var millum teir 878 ½ maratonrennararnar. Tað vísti seg skjótt, at hon var nógv tann sterkasta kvinnan, og hon kom at renna einsamøll stóran part av teininum.
Marna Egholm er enn ein føroysk super-kvinna!
Marna megnaði at halda so javnt góða ferð allan vegin, at tá hon kom á mál, hevði hon betrað rutumetið á DAF-góðkenda teininum við hálvum øðrum minutti. Tíðin hjá Marnu gjørdist 1.23.25 tími og hevði verið føroyskt met so seint sum í mars í ár. Hendan tíðin er enn betri enn hon sær út til, tí runnið varð á sera ymiskum undirlagi. Grasfløtur, grúsgøtur, gjøgnum tættvaksið kjarr og hartil nógvar smáar brekkur fram við fjøruni. Alt hetta hevur uttan iva etið sín part av einari enn betri tíð. Sera spennandi verður at síggja, hvat Marna megnar í Berlin.
Eisini Borgarhjørt Holm vann stóra rennikapping í Danmark um vikuskiftið. Leygardagin var kvinnurenning í Bramming, og Borgarhjørt var ein av 299 kvinnum, sum rann styttra teinin, 4,9 kilmetrar. 19,52 minuttir brúkti Borgarhjørt um teinin og aftur her var tað føroyingurin, sum smurdi hinar av, tí næstan tveir minuttir vóru til næsta rennaran. Hetta er ikki fyrsta kapping Borgarhjørt vinnur. Næstan hvørja kapping í Suðurjútlandi endar hon onkustaðni á sigurspallinum, og í hennara aldursflokki +45 ár er so gott sum gull-garanti.
Hóast 48 ára gomul heldur Borgarhjørt Holm framvegis høgt støði
Triðja føroyska toppúrslitið hetta vikuskiftið var tað besta av øllum, tó tað ikki bar sigur við sær. Valborg Heinesen var sloppin at kappast við um polska meistaraheitið á ½ maraton. Hon hevur lisið í Pólandi í sjey ár, og polski venjari hennara fekk tosað tað soleiðis til rættis, at Valborg kundi kappast um polska meistaraheitið. Og hetta gjørdi hon framúrskarandi! Í 27 hitastigum var hon bert fá sekund at taka sítt egna føroyska met. Ætanin var at taka tað, men hitin spilti spælið. Kortini rann hon rættiliga javnt, og tók seg alsamt fram, sum kappingin leið. Við tíðini 1.21.37 tímar, rann hon seg fram til eitt flott 8. pláss í opnu kappingini og enn flottari 5. pláss í kappingini um polska meistaraheitið.
Eisini Valborg venur fram móti maraton. Hon verður nevnliga eisini við í kappingini um Danmarkarmeistaraheitið í maraton, tá hon rennur H.C. Andersen Marathon í Odensen 28. september.
Valborg Heinesen (64) gjørdist nummar fimm í kappingini um polska meistaraheitið á ½ maraton
FÍF ynskir teimum trimum hjartaliga tillukku við frálíku úrslitunum!
Slóð til úrslitini hjá Marnu: http://www.fjordmarathon.com/resultater/
Slóð til úrslitini hjá Borgharhjør: https://app.events4u.dk/event/2014-storgaard-biler-toeseloeb/results?category=RACE-4km
Slóð til úrslitini hjá Valborg: http://www.pila.halfmarathon.pl/w2014/2_OPEN_21km.pdf


text:
Leygardagin 11 Sep. kl 14:00, verður nýggja neystið hjá Vágs Kappróðrarfelag tikið alment í nýtslu.
- Gleða okkum at vísa nýggju og snotuligu hølini hjá felagnum fram. Hjartaliga vælkomin á gátt. Vit bjóða kaffemunn og okkurt gott afturvið, skrivar VK á sínum facebook vanga.
Vágs Kappróðrarfelag seldi herfyri gamla neystið, og keypti eitt pakkhús miðskeiðis á bryggjuøkinum í Vági. Hetta eru hølini, har eittnú SSL áður hevur havt pakkhús. Húsini eru sett í stand og umframt neyst, eru felagshølir í ovara hæddini, og umstøður til venjing og inniróður.
Tann 11. september er eisini Johannudagur í Vági, ið sluppin Johanna TG 326 skipar fyri, so óivað finna nógv fólk leiðina á bryggjuna hendan dagin.


text:
Handrit við granskingarúrslitum, sum byggja á FarGen-dátur, skulu sendast Ílegusavninum, áðrenn tey verða send til útgávu hjá vísindaligum tíðarriti. Ílegusavnið er ikki ein metingarmyndugleiki, men vil tryggja sær, at dáturnar eru brúktar í samsvari við sáttmálan og sambært lóg.
Handrit skulu sendast til fargen@fargen.fo.
Umrøða í útgávum
Allar útgávur, sum brúka FarGen-dátur, skulu hava umboðan frá Ílegusavninum í høvundarøðini. Har umframt skulu hesar eindir verða umrøddar í sambandi við m.a. lýsing av dátugrundarlagi ella metodu, møguliga undir ’aknowledgements’:
Ílegusavnið/ The Genetic Biobank of the Faroe Islands
FarGen-verkætlanin/ The FarGen Project
Ynskiligt er eisini, at FarGen verður brúkt sum leitorð (keyword).
Uppskot til tekst um FarGen
Føroyskt: FarGen er ein verkætlan hjá Ílegusavninum, sum er stovnur undir Heilsumálaráðnum. Endamálið við FarGen-verkætlanini er at lesa genomið (arvastreingin) hjá øllum føroyingum, sum vilja tað. Málið er at byggja ein dátugrunn til ílegugransking og við hesum at menna granskingarumhvørvið og førleikarnar at fyribyrgja og viðgera sjúku.
English: FarGen is a project managed by The Genetic Biobank, which is an entity under the authority of the Faroese Ministry of Health. The aim of the FarGen project is to read the genome of all the Faroese people who want to participate. The purpose is to develop a platform for genetic research of the Faroese population and hereby enable improvements in the prevention and treatment of medical conditions.


text:
Hann er føddur í Havn 31/3-1910. Tá ið hann hevði lokið skúlagongd við Havnar skúla, fór hann niður til Sorø, har hann tók studentsprógv í 1928. Eitt skifti las hann gudfrøði í Keypmannahavn, seinni fornfrøði sama stað og í Oslo. Hann var ein av teimum studentunum, ið staddir vóru heima, tá ið 2. heimsbardagi brast á. Longu í 1940 varð hann knýttur at Føroya Fornminnissavni, í 1952 tilnevndur landsfornfrøðingur, og leiðari av stovninum var hann, til hann vegna aldur legði frá sær í 1980.
Hann hevur staðið fyri forvitnisligum grevstrum her heima á landi, eitt nú í Kvívík, Tjørnuvík og Kirkjubø, og luttikið í grevstrarferðum m.a. Í Grønlandi og á bryggjuni í Bergen.
Hann hevur embætis vegna verið limur í nógvum felagsnevndum, og umframt hevur hann verið limur í Tórshavnar kirkjuráði 1957-70.
Dúgliga hevur hann greitt frá granskingarstarvi sínum í tíðarritunum »Varðin«, »Fróðskaparrit« og »Mondul«, og hann hevur lagt úr hondum bóklingarnar »Havnar kirkja«, 1968, og »Jólarósan«, týðing úr svenskum, 1975.
Úr: Árni Dahl: Bókmentasøga I-III. Fannir. 1980-83. (GG. Seinast dagført í 1983).


text:
- Tíðindi, mentan og ítróttur
Undraðist á leiklutin hjá forstjóranum
- Det kan jeg ikke huske. Jeg kan ikke huske det, jeg kan bare sige, det jeg kan se, at jeg har svaret dengang.
Tað var í fleiri førum tað, sum sakførarin hjá Fíggjarligum Støðufesti, Claus Juel Hansen, fekk burturúr sínum spurningum, tá hann royndi at grava í manglandi samskipan í gamla Eik-bankanum í sambandi við tilmæli um fígging - ella mangul uppá sama í samband við milliónaverkætlanirnar Sydporten og RGW, tá hann avhoyrdi Marner Jacobsen fyrrverandi forstjóra í Eik í gjár.
Vildi vita, hví forstjórin ikki skrivaði undir sjálvur
Uppáhaldið hjá Fíggjarligum Støðufesti er millum annað, at føroyski bankin ikki sjálvur viðgjørdi tilmælini um milliónafíggingina til nevndina, men bara undirskrivaði tilmælini, sum danski bankin hevði gjørt í samband við verkætlanirnar Sydporten og Rømø Golf og Wellness Center, sum eisini vóru fíggjaðar í danska Eik.
Sakførarin vildi vita, hví tað í summum førum var stjórin, Bjarni Olsen, og ikki Marner Jacobsen sjálvur, sum skrivaði undir føroysku skjølini í málunum. Svarið var, at Marner Jacobsen, sum var nevndarformaður í danska Eik og stjóri í føroyska bankanum, ikki kundi skriva undir, tí so sat hann báðu megin borðið. Hann var tó kunnaður um tað og tók undir við tí.
Ilt at siga 13 ár seinni
Manglandi systematikkur í hvør skrivar, og hvat er útfylt á formligu skjølunum, var somuleiðis eitt evni, sum Fíggjarligt Støðufesti hefti seg við.
Fundarfrágreiðingar, har nevndin í bankanum fílist á ov lítla tíð til at viðgera mál, og mál, har tilmælið ikki kemur til nevndina yvirhøvur, vórðu eisini tikin fram.
Men akkurát hví og nær okkurt skjal varð undirskrivað og ikki varð undirskrivað - nær eitt timæli um fígging var á skrá hjá nevndini samanborið við, nær tað varð undirskrivað av formanninum afturi í 2005, er ilt at minnast í dag. Í fleiri førum var tað svarið, sum Claus Juel Hansen mátti taka til takkar við.
Veðhald flutt í Eik banka
Í fíggingarleistinum í sambandi við Sydporten, har BRF Kredit skuldi standa fyri 27 milliónum, Eik Grunnurin fyri 27 og Eik banki fyri 27, skal Eik grunnurin harafturat veðhalda fyri 92,5 milliónir í fall av, at BRF kreditt líður tap.
Hesar 92,5 milliónir, sum BRF seinni gjørdi krav uppá, verða tó fluttar yvir í Eik banka, men eingin nevndarviðgerð er av hesum, staðfesti sakførarin hjá Fíggjarligum Støðufesti út frá fundarfrágreiðingum.
Hinvegin kemur tað seinni fram í eini fundarfrágreiðing, at játtanin av veðhaldinum upp á 92,5 milliónir verður staðfest á nevndarfundi, vísti sakførarin hjá Fíggjarligum Støðufesti á.
Fyrrverandi forstjórin var somuleiðis tráspurdur um, hvussu nógv hann visti um fortíðina hjá manninum aftanfyri Sydporten verkætlanina, Vagn Andersen, sum hevur ein gamlan dóm fyri at smugla yvir 100 kg av hassji. Nær visti hann tað, og hvat kunnaði hann nevndina um.
Tað minnist eg ikki, men eg havi kunnað tey um tað, sum eg helt var relevant, við tí vitan eg hevði, var svarið.
Heldur fram komandi tíðina
Avhoyringin av Marneri Jacobsen heldur fram í dag.
Í næstu viku verða stjórin í Fíggjarligum støðufesti, Henrik Bjerre-Nielsen, og hinir stevndu í málinum, Frithleif Olsen, fyrrverandi nevndarformaður í Eik, Odd Bjellvåg, fyrrverandi næstformaður, og Bjarni Olsen, fyrrverandi stjóri í Eik banka, avhoyrdir.
Sí eisini


text:
CCF 116 A
TSB A 26
1 Tað torir eingin danimann so gera
- gylt saðil á -
sína systur á heiðið land geva.
- Tað vænasta vív, ið vinnast má.
2 Tað gjørdi meistarin Hildibrand,
hann gifti sína systur á heiðið land.
3 Sunnudagin brúður bald,
mánadagin í jarni so kald.
4 Hon sá seg aftur, hon sá seg fram,
hon sá sær ongan hjálparmann.
5 Hon sá seg upp til himmal,
har sá hon fuglar flúgva.
6 “Hoyr tað, fuglurin brúni,
kanst tú bera boð til Dúnoy?”
7 “Eg kann bera boð í hvørt eitt land,
eg kenni tín bróður Hildibrand.”
8 Fuglurin fleyg so høgt í ský,
hann kom niður for Hildibrands bý.
9 Fuglurin fleyg so høgt frá træ,
hann kom niður for Hildibrands knæ.
10 “Hoyr tað, Hildibrand, vinur mín,
hjálp nú Maritu, systur tín!”
11 Hildibrand sínum borði skeyt,
tann brúni mjøður á gólvi fleyt.
12 “Tær loysið út hin blanka,
hann kann so víða vanka.
13 Tær heintið mær Blanka saðilgjørð,
hann rennur á vatni sum grønari jørð.”
14 Tá ið hann kom har mitt á fjørð,
tá brast Blankans saðilgjørð.
15 Hildibrand sakk til sandar,
Blanki svam til landa.
16 Blanki skar so sára við,
tað hoyrdi Marita, í torni situr.
17 “Tað kenni eg á Blankans reyst,
nú eri eg bróðurleys.”
18 Blanki bæði beit og sló,
tretivu menn undir hóvum tróð.
19 Tað gjørdi Blanki við síni tonn,
hann loysti Maritu sterku jarnbond.
20 “Hoyr tað, Blanki, eg tali til tín,
hvat vilt tú hava fyri ómak tín?”
21 “Tað vil eg hava í ómak mín,
at mynnast við tín munn so fín.”
22 Hon mynti hann við munni sín,
- gylt saðil á -
tá bleiv hann ein riddari fín.
- Tað vænasta vív, ið vinnast má.
CCF 116 A
TSB A 26
Handrit: Savn Hammershaimbs, AM, Access.4.
Útgávur:
1. V.U Hammershaimb: “Færøsk Anthologi I”, 1891, s. 20.
2. Føroya kvæði, (N. Djurhuus greiddi til útgávu 1972), Band VI, s. 6.
3. Føroya kvæði (Inngangur og úrtøk eftir Dánjal Niclasen, 2003) 30. bind, s. 138.
Heimild: Úr Svínoy: Magnus Ólavsson (1789-1870), Svínoy (f. í Hvannasundi, Viðoy), 1853.
Beiggi (faðir) eina moyggj hevur gift hana burtur í fremmant land. Maður hennara setir hana í eitt torn. Ein ravnur tekur á seg at siga beiggja hennara frá, hvussu vorðið er hjá henni. Beiggin saðlar hestin at fara at bjarga henni. (D, cÍ, cN, cS: Hesturin er umskapaður maður. Hann biður beiggjan ikki siga navnið á sær á ferðini. Tá ið hetta bann ikki verður hildið, vil hesturin ikki longur bera mannin og heldur leiðina fram einsamallur). Beiggin – ella, um navnaforboðið er brotið, hesturin – fríar moynna. Y m i s k i r e n d a r: cD, cN, cS: Tá ið tey koma heim, doyr hesturin av møði. cD, F, cÍ, cN: Hesturin fær mannaskap aftur og vísir seg at vera (cD) ein annar beiggi gentuna ella (F, cÍ, cN) ein prinsur, (cF) giftist við henni. cD, cN: Ravnurin er eisini ein umskapaður maður.
á føroyskum: CCF 116 (eisini á íslendskum, donskum, norskum og svenskum)


text:
Mastercard Business
Mastercard Business er eitt altjóða gjaldskort, sum er ætlað fyritøkum og vinnurekandi. Kortið er sera væl egnað sum útreiðslukort og kann útflýggjast teimum starvsfólkum í fyritøkuni, ið hava tørv á kortinum. Tryggingar eru eisini knýttar at kortinum.
Vit bjóða Mastercard Business sum Standard, Gold og Platinum.
Samanber kort
Standard
- Árligt gjald: 400 kr.*
- Úttøka í sjálvtøku um dagin: 3.000 kr.
- Nýtsluhámark: 30.000 kr.
- Kreditthámark: 30.000 kr.
- Ferðatrygging íroknað.
-
- *Møguleiki er eisini at velja kortið uttan trygging. Tá kostar tað 200 kr. árliga.
Gold
- Árligt gjald: 950 kr.
- Úttøka í sjálvtøku um dagin: 6.000 kr.
- Nýtsluhámark: 50.000 kr.
- Kreditthámark: 50.000 kr.
- Ferðatrygging íroknað
-
Platinum
- Árligt gjald: 1600 kr.
- Úttøka í sjálvtøku um dagin: 10.000 kr. Tó í mesta lagi 50.000 um mánaðin.
- Vel nýtsluhámark á 100.000 kr. ella 250.000 kr.
- Kreditthámark: 250.000 kr.
- Ferðatrygging íroknað
- Atgongd til lounge-øki á flogvøllinum við Priority Pass.
-
Mastercard Business og trygging
Tað er møguligt at hava trygging knýtta at øllum sløgum av Mastercard, men tryggingarnar eru ymiskar. Sí yvirlit yvir tryggingar niðanfyri.
Priority Pass
Fá atgongd til bíðistovur á flogvøllum kring allan heimin, um tú hevur Mastercard Platinum.
Mótmæli í sambandi við fjarkeyp
Er títt kort vorðið misnýtt, hevur tú í summum førum møguleika fyri at fáa pengarnar fluttar aftur, um keypið er framt á internetinum ella við post- og telefonordra. Tak niður skjal at fylla út viðvíkjandi mótmæli niðanfyri.
Spurningar og svar
Hvør í fyritøkuni kann fáa eitt kort?
Hvussu nógv ber til at brúka?
Hvussu sperri eg kortið?
Um títt kort er horvið ella vorðið misnýtt, skalt tú alt fyri eitt sperra kortið. Í avgreiðslutíð okkara kanst tú venda tær til Kundatænastuna og sperra kortið.
Uttanfyri vanliga upplatingartíð
Ring +45 44 89 29 29, tá Dankort og Visa/Dankort skulu sperrast.
Ring +45 44 89 27 50, tá MasterCard og MasterCard Debit skulu sperrast.
GG!
Tá tú ringir til Nets, skalt tú upplýsa:
- Navn
- Bústað
- Peningastovn
- Kortnummar ella kontunummar
Kortið verður síðani sperrað og kann ikki brúkast.
Hvat skal eg gera fyri at kunna brúka nýggja kortið?
Um kortið verður misnýtt
Uttan fyri vanliga upplatingartíð
Ring +45 44 89 29 29, tá Dankort og Visa/Dankort skulu sperrast.
Ring +45 44 89 27 50, tá MasterCard og MasterCard Debit skulu sperrast.
GG!
Tá tú ringir til Nets, skalt tú upplýsa:
- Navn
- Bústað
- Peningastovn
- Kortnummar ella kontunummar
Kortið verður síðani sperrað og kann ikki brúkast.


text:
Hannover 96
Hannover 96 er eitt fótbóltsfelag úr týska býinum Hannover. Hannover er høvuðsstaður í stakríkinum Niedersachsen. Felagið varð stovnað í 1896 og er vaksið til næstan 23.000 limir. Tað er í dag størsta felagið í Niedersachsen.[1]
Í 2018/19 sesongini spældi besta liðið hjá Hannover 96 í týsku meistaradeildini, Bundesliga. Liðið flutti tó niður í næstbestu deildini og spælir nú í 2. Fußball-Bundesliga. Liðið spælir heimadystirnir á HDI-Arena, fyrrverandi Niedersachsenstadion.
HeiðurEdit
Felagið hevur vunnið týska meistaraheitið tvær ferðir, í 1936 og 1954. Vinnarin í týsku steypakappingini gjørdist felagið Í 1992.
Ávísingar úteftirEdit
- Almenna heimasíða, hannover96.de


text:
Mikladals Kirkja
6. juli 1855 er kirkjusýn í Mikladali, og har siga sýnsmennirnir, at kirkjan er í so ringum standi, at hon ikki kann umvælast, og harafturat er hon ov lítil. Teir ráða tí til, at kirkjan verður niðurtikin og nýggj bygd í staðin. Og av kirkjusýninum, sum verið hevur 12. juni 1860 sæst, at nýggj kirkja er bygd í 1859.
Frá aldarskiftinum og fram til 1915 var kirkjan í sera ringum standi. Kirkjusýnini hesa tíðina hava nógvar viðmerkingar um, at so er. Eisini íbúgvarnir í Mikladals sókn gera vart við seg. 26. mai 1909 skriva teir bræv til Færø Amt, har teir greiða frá, hvussu vánaligum standi kirkjan er í.
Aftaná drúgt brævaskifti millum krikjuráð, próst og amt, m.a. um peningaviðurskifti, verður tó avgjørt at fara undir umfatandi umbygging av kirkjuni.
Í 1915 byrjar umbyggingin, so núverandi kirkja er bert lutvís nýggj. Veggirnir og skjøldrarnir vórðu munandi hækkaðir, jarntak kom á í staðin fyri tað gamla, sum var skifur; hon var klødd innan við viði, og uttan varð hon pussað. Fyrr vóru eingi vindeygu á norðaru síðu, men nú eru 4 størri og 1 minni á hvørjari síðu. Tornið er av timbri, klætt við jarni, og spírið er smíðað úr jarni við vimpli á.
15. desember 1915 varð kirkjan so vígd av Fr. Petersen, prósti. Hjástaddir vóru, umframt bygdafólk, Absalon Joensen, sum eitt skifti var prestur í Norðoyggjum, amtmaðurin og sjefurin á danska sjóverjuskipinum Beskytteren, sum kom norður við próstinum og amtmanninum.
[KELDA: J. P. Gregoriussen, Eldru Hválvkirkjurnar]


text:
Í Dagur og viku, fríggjakvøldið 12. juli, varð varpað ljós á avbjóðingarnar og trýstið, sum er á dagstovnaøkinum. Pedagogfelagið metir tað verða neyðugt, at koma við nøkrum viðmerkingum.
Gunnvør Balle, forkvinna í Mentamálanevndini hjá Tórshavnar kommunu, varð boðin í sjónarpsstovuna, har prátað varð um støðuna.
Nancy Poulsen, forkvinna í Leiðararáðnum, Maika L. Samuelsen, fráfarin dagstovnaleiðari og Jógvan Philbrow, formaður í Føroya Pedagogfelag, greiddu frá stóru avbjóðingunum, sum leiðarar og starvsfólk á økinum hava. Leiðarar fara frá dagstovnaøkinum vegna vánaligar arbeiðsumstøður og økta ábyrgd, uttan at fígging ella tíð er sett av til tað. Trygdin og góðskan á dagstovnunum í øllum landinum er í vanda, og stovnar vanta starvsfólk og tíð til børnini.
Gunnvør Balle var inni á, at ongin hevur orku at arbeiða fulla viku í vøggustovu, uttan at veruliga koma inná orsøkina til hesa støðu. Eisini kom Gunnvør inn á, at normeringin ikki er ein trupulleiki á dagstovnaøkinum, men at ov fáir námsfrøðingar eru, til at manna stovnarnar. Hon nevndi, at Tórshavnar kommuna er í breiðum dialogi við avvarandi fakfelag og Mentamálaráðið um nakrar loysnir. Sjálv nevndi hon nakrar loysnir, ið kundu verið at útbúgva hjálparfólk, og at lærarar ella sálarfrøðingar kundu komið inn á dagstovnarnar, at arbeiða við námsfrøði, og fáa løn eftir øðrum sáttmála.
Tað er gleðiligt at ein myndugleiki hevur viðgingið, at lønirnar á námsfrøðiliga økinum eru ov lágar. Tað hava vit víst á í fleiri ár, men at loysa hetta við at seta betri løntar fakbólkar inn á økið, er uppá ongan máta ein gongd leið. Bara uppskotið meta vit verða ein stór vanæring fyri tí fakstoltleika, ið námsfrøðingar hóast alt hava lisið seg til í 4 ár.
Eisini tók Gunnvør til, at dagstovnarnir í Tórshavnar Kommunu eru púra tryggir at hava opnar. Er tað veruliga so? 7 leiðarar og eitt ótal av starvsfólki hava sagt seg úr starvi, og eru farin av økinum. Hvussu nógv børn skulu, eftir summarfrítíðina, møta inn á ein stovn, sum í mangar mátar er ein lappaloysn, byggiøki ella hevur eitt ótal av ókendum starvsfólki, sum í nógvum førum hava ótolandi arbeiðsumstøður?
Aftur hesaferð varð frástøða tikin frá leiðarum, ið søgdu frá ringu støðuni. Tað tykist sum um at Pedagogfelagið og leiðarar á dagstovnum tosa fyri deyvum oyrum – ella er veruliga eingin vilji til, at taka hendan trupulleikan í størri álvara.
Fyri kortum fingu lærarar, við einum pennastrokið og uttanum vanligar samráðingar, eina fulla viku til námsfrøðiliga fyrireiking frá Mentamálaráðnum. Hvussu ber tað til at dagstovnaøkið, og námsfrøðiliga økið yvirhøvur, ikki fær hesa raðfesting? Full tíð á dagstovnaøkinum merkir 40 tímar á gólvinum. Arbeiðsumstøðurnar hjá starvsfólkunum eru so mikið vánaligar, at full arbeiðsvika ikki er ein møguleiki, ið ein setur sær fyri.
Eitt minstamark av tímum eigur at fevna um: At starvsfólk hava ymiskan starvsaldur. At fígging er til vikarar, tá starvsfólk eru burturstødd vegna sjúku ella feriu. At rúmd er fyri at fyrireika og eftirmeta námsfrøðiliga arbeiðið og at leiðslan verður fíggjað uttanum hesa fígging.
Føroya Pedagogfelag hevur í longri tíð rópt varskó – økið hevur tørv á einari heildarætlan. Høvuðustrupulleikin í hesum leikinum er ikki bert tað, at stovnunum vantar starvsfólk. Trupulleikin er tann, at eingin greiður leistur er fyri, hvussu stovnarnir verða fíggjaðir. Tað verður ikki á kommunalpolitiskum støði at trupulleikin verður loystur, men í landspolitikki. Dagstovnalógin má endurskoðast og dagførast soleiðis, at tryggjað verður eitt minstamark av tímum til starvsfólk á dagstovnaøkinum.
FØROYA PEDAGOGFELAG


text:
Fiskivinnan stovnar felag at fremja burðardygd
Í nógv ár hevur føroyska fiskivinnan samstarva um at fáa altjóða góðkenning av føroyska fiskiskapinum sum burðardyggan. Nú hevur fiskivinnan tikið enn eitt stig á burðardyggu leiðini og stovna felag til at røkja hetta virksemi og røkka framfýsnum málum.
FISF er felag hjá føroysku fiskivinnuni, hvørs endamál er at gera fiskavørur frá burðardyggum fiskiskapi meira atkomiligar fyri heimsins tilvitaðu forbrúkarar. Ítøkiliga vil felagið virka fyri at fáa altjóða góðkenningar av føroyskum fiskiskapi sum burðardyggan og fremja neyðug átøk í vinnuni til tess at røkka hesum. Ein fortreyt fyri hesum virksemi er, at føroyska granskingarumhvørvið, serliga Havstovan, áhaldandi veitir nøktandi hagtalsligar greiningar av støðuni hjá fiskastovnunum.
Virksemi snýr seg um burðardygd
Í Føroyum hevur fiskivinnan í stóran mun valt at latið felagsskapin Marine Stewardship Council (MSC) borga fyri altjóða góðkenning og yvirvøku av fiskiskapi okkara. Við at velja fiskavørur við MSC-merkinum stuðlar brúkarin fiskiskapi, ið verjir havumhvørvi okkara og eggjar øðrum at gera tað sama. MSC-góðkenningin byggir á tríggjar meginreglur: (1) Fiskiveiðan skal vera burðardygg fyri stovnin. (2) Atknýtta vistskipanin skal varðveitast. (3) Fiskiveiðuskipanin skal liva upp til hóskandi krøv.
Gisli Gislason frá MSC hevur verið samstarvsfelagi hjá føroysku fiskivinnuni øll árini:
”Í Grønlandi, Íslandi og Noregi skipaði fiskivinnan seg í felag í samstarvinum við MSC, meðan vinnan í Føroyum hevur brúkt MSC hvør sær. Á tiltaki hjá Fiskivinnugransking í 2013 nevndi eg í eini framløgu hugskotið, at vinnan í Føroyum kundi skipað virksemi við burðardygd í eitt felag fyri øll í fiskivinnuni. Eg eri sera fegin um, at føroyska fiskivinnan nú hevur valt at skipað seg í einum felag, sum fæst við altjóða góðkenningar av burðardygd. Hetta fer at styrkja menningina og vitanardeilingina í føroyskari fiskivinnu.”
Higartil hevur MSC givið føroyskari fiskiveiðu fleiri góðkenningar, millum hesar eru: Fiskiskapinum eftir toski, hýsu og upsa í Barentshavinum (í 2012), upsafiskiskapin undir Føroyum (í 2013) og fiskiskapin eftir longu og brosmu undir Føroyum (í 2018). Fiskiskapurin eftir hýsu og toski undir Føroyum verður væntandi góðkendur í heyst.
FISF fer framyvir at standa fyri enn fleiri MSC góðkenningum av føroyskari fiskiveiðu, bæði at røkja verandi og at fáa nýggjar góðkenningar. Í løtuni verður arbeitt við at fáa eina MSC góðkenning av fiskiskapinum eftir toski og hýsu undir Føroyum, og væntar FISF at koma á mál við hesi góðkenning seinni í ár. Eisini er gongd í verkætlan at fáa eina MSC undangóðkenning av fiskiskapinum eftir reyðsprøku og tungu í føroyskum sjógvi.
Felagið er skipað við ráð og nevnd
Felagið hevur eitt ráðgevandi ráð við umboðum fyri luttakandi fyritøkurnar. Umboðini eru: Jens Pauli Petersen, Faroe Origin, Magnus Jespersen, Delta Seafood og TG Seafood, Jógvan Hansen, Kósin, Fiskavirkið (PRG), Pall Gregersen, Vaðhorn, Jógvan Gregersen, Martin Olsen, Sandoy Seafood, Joen Magnus Rasmussen, Tavan, Eirikur á Húsamørk, Faroe Marine Products (FMP). Landingarmiðstøðirnar: Elsubeth Poulsen, NFCS í Klaksvík, Pole Joensen, Barðið í Tórshavn, Danial Hansen Bátafiskur á Eiði, Niclas Davidsen, Landingarmiðstøðin á Toftum, umframt landingarmiðstøðirnar hjá omanfyri nevndu virkjum. Og frá hesum sølufeløgum: Eydnar á Roykheyggi, Nevið Fiskaeksport, Regin Mikkelsen, Rainbow Seafood og Bjarne Benedikt Petersen, Atlantic Seafood. Frystilínuskipini eru øll við, tey eru Eivind, Jákup B, Jógvan I, Kambur, Klakkur, Pison, Polarstjørnan, Stapin og Vesturhavið. Harumframt verksmiðjutrolararnir Akraberg, Enniberg, Gadus og Sjúrðarberg, sum fiska botnfisk í Barentshavinum.
Aðrar fyritøkur eru vælkomnar at gerast partur av FISF, um tær ynskja at handfara MSC góðkendan fisk.
Ráðið skal hoyrast og verða við til at leggja ætlanir fyri virksemi felagsins, serliga viðvíkjandi góðkenningum av øðrum fiskasløgum, sum enn ikki eru góðkend.
Nevnd felagsins hevur havt sín fyrsta regluliga fund. Nevndin er mannað av Hanus Hansen, Anfinn Olsen, Alfred Petersen og Jan Højgaard. Hanus Hansen er nevndarformaður. Stjóri felagsins er Durita í Grótinum, sum er matvøruverkfrøðingur og hevur drúgvar royndir í føroysku fiskvinnuni. Stovnarar felagsins eru Framherji og JFK.
Meira kunning um virksemi felagsins og um MSC er á heimasíðu felagsins, www.fisf.fo


text:
GjaldSkipan
Fyri at lætta um og tryggja, at fastar útreiðslur verða goldnar til tíðina, hevur tú møguleika fyri at melda føstu útreiðslurnar til GjaldSkipanina – sum Gjaldsavtalur.
Flest allar fastar útreiðslur kunna meldast til GjaldSkipanina, t.d. SEV, olja, Kringvarpsgjald, telefon og barnaansing.
Fastar útreiðslur sum verða meldaðar til sum Gjaldsavtalur í GjaldSkipanini verða goldnar til tíðina – ómakaleyst og ókeypis fyri teg.
Tú kanst melda fastar útreiðslur sum Gjaldsavtalur í GjaldSkipanina beinleiðis í Netbankanum ella við at venda tær til tín kundaráðgeva í Suðuroyar Sparikassa.
Tá ið ein føst útreiðsla skal meldast til sum Gjaldsavtala í GjaldSkipanini skulu fylgjandi upplýsingar brúkast:
- PBS-nummar
- Debitor bólkanummar
- Kundanummar
Upplýsingarnar omanfyri standa á inngjaldskortinum (FI-kort) frá veitaranum. Inngjaldskortið móttekur tú oftast sum ta fyrsta gjaldskravið frá veitaranum.
Gjaldsyvirlitið
Síðst í hvørjum mánaði fært tú eitt Gjaldsyvirlit sendandi við postinum. Gjaldsyvirlitið er tín tryggleiki og fortelur tær hvørjar fastar útreiðslur verða fluttar komandi mánaðin av kontu hjá tær.
Á Gjaldsyvirlitinum síggjast eisini nýggjar Gjaldsavtalur, bæði tilmeldaðar og frámeldaðar.
Um tú ikki ynskir at móttaka Gjaldsyvirlit sum brævpost, ber til at fara í Netbankan og frámelda hetta.
- Innrita teg í Netbankan á telduni
- Vel ”Gjaldskipan” (í ovasta bjálka)
- Vel ”GS fráboðanarháttur”
- Vel ”Verður sent talgilt, har móttakarin er tín Netbanki”
- Vel ”OK”
Títt Gjaldsyvirlit vil nú bert vera tøkt í Netbankanum.
Í Netbankanum undir GjaldSkipan finnur tú greitt yvirlit yvir allar Gjaldsavtalur hjá tær, og kanst samstundis lætt og skjótt stovna/broyta/strika Gjaldsavtalur har. Tú finnur eisini mánaðarliga Gjaldsyvirlitið í Netbankanum í Skjalagoymsluni.
Rætt at avvísa og frámelda
Eftir nærri tíðarfreistum hevur tú fullan rætt til at avvísa ætlaði gjøld og frámelda Gjaldsavtalur í GjaldSkipanini.
Um tú ynskir at avvísa eitt komandi gjald ta einu ferðina, skalt tú avvísa gjaldið í seinasta lagi tann 7. í gjaldsmánaðinum – óansæð nær í mánaðinum gjaldið fellur til gjaldingar. Um 7. í gjaldsmánaðinum ikki er ein bankadagur, er freistin, fyrsti bankadagur eftir 7. Tú kanst avvísa komandi gjøld í Netbankanum, ella við at seta teg í samband við Suðuroyar Sparikassa.
Um tú ynskir at frámelda eina Gjaldsavtalu – fasta útreiðslu sum verður goldin umvegis GjaldSkipanina – kanst tú gera tað til eina og hvørja tíð. Frámeldingin fær virknað fyri komandi gjaldi, tó í fyrsta lagi komandi gjøld 2 bankadagar eftir avmeldingina.


text:
Tann føroyski pendlaraportalurin - Koyrið saman!
Túrar á pendla.fo
Túrar
Vísir 1 - 9 av 9
Ynski túr
Vísir 1 - 13 av 13
Tíðindi
Fyrimunir við at koyra saman
Nakrir fyrimunir við at pendla. Prísurin á bensini og diesel hækkar fyri tað mesta, tú sleppur frá strongdini, sum tað kann vera, altíð at koyra sjálvur, tá onnur at koyra við tær, minka útreiðslurnar til bilin. Jú meira tú koyrir saman við øðru...
Soleiðis virkar pendla.fo
Fyri at kunna brúka allar funkur á pendla.fo, eitt nú síggja allar upplýsingar um túrar, sum eru stovnaðir og kunna seta teg í samband við annan brúkara, skal tú skráseta teg sum brúkara á pendla.fo. Hetta er lætt og ómakaleyst at gera á síðuni. Skráset...
Pendlarapláss í Føroyum
Yvirlit yvir pendlarapláss í Føroyum. Her sært tú yvirlit yvir pendlarapláss og parkeringspláss, t.e. pláss, har tú hevur góðar møguleikar at seta bilin frá tær og fara í annan bil og koyra víðari saman við øðrum pendlara, ella taka bussin ella ferguna...


text:
Vit mugu koma víðari í Ríkisfelagsskapinum
17. august 2018
Tað er eitt vaksandi tal av fólki, sum vilja Ríkisfelagsskapin, men krevja eisini, at vit fáa enn meira burturúr felagsskapinum í framtíðini - kravið er broytingar og ein modernisering av felagsskapinum
Politikkur skal spretta úr fólkinum
Vit eiga sum politikkarar at lurta væl eftir, hvat rørir seg í fólkinum og í samfelagnum annars. Eisini fylgja við, hvat rørir seg í útheiminum, sum vit eru tætt knýtt at í allar mátar.
Tey samfeløg, sum megna at yvirliva best eru tey, sum rættstundis duga at umstilla seg og eru uppá forkant.
Líka síðan heimastýrislógin kom í gildi í 1948, hevur Ríkisfelagsskapurin verið væl skipaður formliga og politiskt, og vit hava útbygt samfelagið soleiðis, at vit í dag hava eitt kappingarført vælferðarsamfelag.
Men tað henda alsamt fleiri broytingar í heiminum og millum okkum føroyingar - heilt einfalt tí, at vit uppliva kollveltandi broytingar innan tøkni, landamørk verða tikin burtur og at fólk, kapitalur, vørur og tænastur kunnu ferðast frítt millum lond og heimspartar.
Í Føroyum kemur hetta í framtíðini at ávirka okkara møguleikar fyri nýhugsan og menning, og fatanina hjá føroyingum av verandi og gomlum skipanum. Eisini kemur okkara ungdómur við heilt nýggjum hugburði og meiningum.
Heimurin broytist og vit eiga at dagføra Ríkisfelagsskapin til dagin í dag, har vit tora at verja og framhevja okkara mentan og siðaarv, og ikki svølgja øllum rátt, sum er uttan úr heimi.
Nógvir føroyingar taka undir við Ríkisfelagsskapinum, men vit hava ikki reiðiliga nóg nógv ítøkilig boð upp á betringar. Nøkur taka undir við felagsskapinum, men vilja bara hava meira av tí sama - ella tí gamla. Nøkur taka als ikki undir við Ríkisfelagsskapinum og vilja bara avvikla hann.
Sjálvandi skulu vit taka størri ábyrgd
Samansetningin av meiningum í fólkinum um Ríkisfelagsskapin, hevur við sær, at tað er trupult at seta nakra politiska kós á sjálvbjargnisleið í Ríkisfelagsskapinum og harvið skapa eitt konstruktivt breitt politisk samstarv í føroyska fólkinum og politikkinum.
Hinvegin, so er tað eitt vaksandi tal av fólki, sum vilja Ríkisfelagsskapin, men krevja eisini, at vit fáa enn meira burturúr felagsskapinum í framtíðini. Til tað krevjast broytingar og ein modernisering av felagsskapinum, har vit sjálvi í størri mun taka avgerð um okkara framtíð, herundir hvat gagnar Føroyum og fólkinum, sum her býr.
Vit skulu eisini hyggja eitt nú eftir norðanlondum um tættari samstarv, sum gagnar Føroyum, soleiðis at vit í Ríkisfelagsskapinum koma við loysnum, sum eru til frama fyri okkara land og fólk.
Tað er upp til okkum í Sambandsflokkinum at seta gongd á og leiða ein nútímansgerð av Ríkisfelagsskapinum - tað eru ikki tey, sum vilja avvikla Ríkisfelagsskapin, sum koma at modernisera okkara felagsskap.
Hetta er nakað, sum eg vil arbeiða fyri um eg fái heiðurin at umboða Sambandsflokkin til eitt komandi fólkatingsval.
Fari í komandi tíðum við mínum uttanríkispolitisku royndum, sum fyrrverandi løgmaður og núverandi næstformaður í Uttanlandsnevndini, at greiða nærri frá mínum politisku hjartamálum, tá tað snýr seg um uttanríkismál og felagsmál, sum eru kjarnumál fyri eitt komandi fólkatingsumboð.
Kaj Leo Holm Johannesen
løgtingsmaður fyri Sambandsflokkin
RN
Aftur


text:
Ríkisfelagsskapurin, ES-pass og sendistovur - Partur 4 av 5
30. apríl 2019
Ríkisfelagsskapurin er ein styrki fyri øll trý londini, og fyri okkum føroyingar ein vinningur, sum vit alt ov ofta taka fyri givið. Tað er í verandi løtu bert Sambandsflokkurin, sum ynskir at varðveita henda felagsskap undir verandi kørmum, og tí er umráðandi, at føroyingar standa saman um sambandspolitikkin og tey virði, sum Ríkisfelagsskapurin gevur okkum.
Sum partur av Ríkisfelagsskapinum kunnu vit velja okkum eitt ES-pass, hóast vit ikki eru limir í ES. Hetta er nakað vit fingu tillutað í Heimastýrislógini frá 1948. Tá danir fóru frá donskum passi, fingu vit sum partur av Ríkinum atgongd til ES-pass.
Hetta ger, at vit kunnu lesa og arbeiða í øllum ES-londum, og hartil hava sjófólk okkara stórar fyrimunir við ES-passinum. Tað eru 80% av føroyingum, sum brúka ES-passið.
Sum partur av Ríkisfelagskapinum, hava danir sendistovur nærum um allan heim, og tað gevur atgongd til tær tænastur sendistovurnar veita. Eg kundi nevnt nøkur dømi, har vit sum ríkisborgarar hava brúk fyri hesum.
- Vinnuligur stuðul/ráðgeving (gera óivað alt ov lítið brúk av hesum)
- Um passið blívur burtur
- Um tað brádliga hendur ein vanlukka í landinum
- Um vit gerast sjúk, ella um vit eru út fyri einum ráni
- Tá útlendingar skulu til FØ at arbeiða
Tíbetur eru omanfyri nevndu viðurskifti nakað, sum vit uppliva sjáldan. Men tíverri koma nógvir Føroyingar á hvørjum ári út fyri at hava brúk fyri bráfeingis hjálp. Tá er tænastan frá donsku sendistovunum ein sera góð hjálp, sum hevur til endamáls at tæna borgaranum í Ríkinum á staðnum.
Jaspur Langgaard
valevni fyri Sambandsflokkin
RN
Aftur


text:
Hvítingur (toskaættin)
Merlangius merlangus (Linné, 1758)
Stødd: Hvítingur verður upp í 70 cm langur.
Dýpi: Hann er niðri við botnin og uppi í sjónum á 10 m niður á 200 metra dýpi.
Litur: Bakið er grágrønt, síðurnar skyggja í silvurliti. Hann er mjólkarhvítur undir búkinum. Strikan er myrk.
Teinar: R1 12-15; R2 18-25; R3 19-22; G1 30-35; G2 21-23.
Lýsing: Hvítingur hevur tríggjar ryggfjaðrar og tvær gotfjaðrar. Fremra gotfjøðurin er tann longra. Sterturin er beinur aftan. Hann hevur yvirbit og aloftast hvassar tenn. Strikan er bogin oman fyri uggafjøðurina. Smáfiskar hava finnu, men hon hvørvur við aldrinum. Gronin er longri enn eygnatvørmátið. Hann hevur smáar búkfjaðrar. Uggafjaðrarnar røkka ikki til gloppið millum fremstu og mittastu ryggfjøður. Gotið er umleið mitt undir fremstu ryggfjøður, kanska eitt sindur fremri.
Eyðkenni: Hvítingur hevur lítlan, svartan blett við uggafjaðrafestið. Gotið er frammarlaga, umleið mitt undir fremstu ryggfjøður.
Týdningur: Hvítingur verður rættiliga nógv veiddur.
da: Hvilling, en: Whiting, fr: Merlan, ís: Lýsa, no: Hviting, tý: Wittling
Mouritsen, Rógvi: Fiskar undir Føroyum. Føroya Skúlabókagrunnur og Fiskirannsóknarstovan. Tórshavn. 2007.
Toskafiskar Gadiformes
Hópurin við toskafiskum hevur 9 ættir 75 slektir og 555 sløg.
Undir Føroyum eru 5 ættir ið hava 26 slektir og 36 sløg:
Teir hava heldur stórligt høvd. Teir hava eina til tríggjar ryggfjaðrar og eina ella tvær gotfjaðrar, summir hava stert, aðrir bert ein spíss. Á nøkrum sløgum er roðslan lítil og sløtt, á øðrum stór og rísin. Á flestu sløgunum eru uggafjaðrarnar aftari enn búkfjaðrarnar.
Nógv av sløgunum hava grunnnøs.
Teir eru bæði á grunnum og djúpum vatni. Við Føroyar liva allir toskafiskarnir í sjónum, men okkurt slag úti í heimi er í feskum vatni, og nøkur eru í blandingsvatni.


text:
GERHARD LOGNBERG: Koyr á Gubbin!
At val stenur fyri durum, er eygsæð.
Jónleif Johannesen og Brandur Sandoy yvirbjóða hvønn annan.
Jónleif sigur: tíbetur eyðnaðist at opna flakavirkið aftur. Jónleif, tað eiga hvørki tú ella eg nakra æru av, alt annað er skammleyst at halda.
Brandur nevnir aliloyvið á Sandsvág og samgonguna, hann sat í sjálvur. Var eg partur av henni eina lítla helvt, tí føli eg, at tú sendir pílin eftir mær.
Jú, Brandur, aliloyvið hevur bjargað Sands Kommunu, tí tit heysta 3 mió um árið.
Tú nevnir, at Mowi lat flakavirkið í Skopun upp fyri 4 árum síðani, við 60 arbeiðsplássum. Tað hevði vælsagtans einki við landið at gera.
Jú, sum skálkaskjól fyri, at fáa Sandsvág. 4 ár seinni stongja teir virkið í Skopun uttan nakra grund. Og leggja tríggjar ringar afturat á Sandsvág.
Virkið hevði okkurt ár eitt lítið yvirskot, onkuntíð eitt lítið undirskot.
Mowi er ein av heimsins stórstu alufyritøkum.
Sands Kommuna visti væl, at virkið í Skopun og Sandsvág hoyrdi saman, tað kann hoyrast í einum útvarpsklippi, men tað var eingin av teimum ráðandi av Sandi, sum so frætt spanderaðu at ringja til stýrið í Skopun og tosa um hetta, var hetta bara í lagið?
Í Sands Kommunu tordi man ikki, at rætta grannakommununi eina hond, sjálvsagt fyri stórfyritøkuni Mowi.
Suðuroyingar lótu Sandoy Seafood upp
Í byrjanini hevði vikrið í Skopun stórt avlop.
Tá ringdi ein av stjórunum og spurdi meg, um eg hevði nakað ímóti, at hetta varð deilt við Sands Kommunu. Eg segði, at tað var í lagið, vit deildu við grannakommununa. Partafelagið var í Skopun.
Men tá Sands Kommuna fekk 3 mió um árið, spurdi eg um tað sama, sum eg var spurdur, svarið eg fekk var, tosa við Fíggjamálaráðið, so tað varð eitt nei.
Nei, hvørki Jónleif ella Brandur fáa nakra stjørnu frá mær um virkið í Skopun, tvørtur ímóti.
Jónleif, tú er farin at kalla teg fyri Sandoyartingmann, tað er tú ikki! Veit tú ikki, tú hevur tín heimstað í Klaksvík og Føroyar er eitt valdømi?
Jónleif, tín leiklutur átti at verið, at skaffa virkinum menningarpart, helst í botnfiski, men tað kláraði tú ikki.
So flakavirkið eiga tit ongan lut í, og Mowi brúkti virkið fyri at fáa Sandsvág.
Hví mótmæltu tit báðir ikki. Nei, tít góðtaku tað skammuliga, sum Mowi gjørdi ímóti Skopun.
Sandoyartunnilin
Jónleif, hvar er tín leiklutur í Sandoyartunnlinum? Eg má bara spyrja. Hann bleiv undirskrivaður ímeðan eg var uttanflokka tingmaður. Tú var ikki komin í politikk, tá hetta málið varð avgreitt.


text:
Fyrstu innleiðandi riðlar vórðu avgreiddir á Swim Open Stockholm í dag, har Óli Mortensen megnaði at svimja seg í finalu í 400 metra frísvimjing. Støðið er tó týðiligvís væl hægri í Stokkhólmi nú, enn á Danish Open í farnu viku.
Um vit samanbera til dømis tíðirnar sum tað kravdi at koma í finalu í Stokkhólmi í dag, við tilsvarandi frá Danish Open, so er har týðiligur klassamunur.
Um vit taka Óla Mortensen sum dømi, so svam hann seg á Danish Open trygt í A-finalu í 400 frí, við næstbestu tíð av øllum, 4:01.44, fyri síðani við tíðini 3:57.61 í A-finaluni at vinna silvur. Nú í Stokkhólmi svam hann 4:00.13 í innleiðandi, sum hevði rokkið til næstbestu tíð í innleiðandi á Danish Open, og fjórbestu tíð í A-finaluni. Men í Stokkhólmi rakk hendan tíðin á 4:00.13 ‘bara’ til eitt 9. pláss í innleiðandi, og tí akkurát ikki til pláss millum teir 8 í A-finaluni, sum nú seinnapartin fara at kappast um heiðursmerki. Í staðin er hann styrkismettur sum skjótasti svimjari í B-finaluni, har tað ikki ber til at vinna heiðursmerki.
Orsøkin til klassamunin er nokk fyrst og fremst, at tað í nógv størri mun hevur eydnast svium at lokka útlendingar til hesa nýggju stevnuna Swim Open Stockholm, enn tað hevur eydnast dønum at lokka útlendingar til Danish Open.
Og um vit skulu loyva okkum at gita um orsøkina til stóru undirtøkuna, so er ein stórur munur millum hesar stevnur, at sviar lokka við tilsamans 65.000 evrum (umleið 440.000 kr) til heiðursmerkjavinnararnar, í mun til at danir ikki hava nakað tilsvarandi. ‘Money talks’.
Hartil hava sviar væl møguligt eina størri breidd av klassasvimjarum, í mun til danir. Kanska ikki altíð tann allarbesta, men nógvar góðar.
Úrslit hjá føroyingum og føroyskum svimjifeløgum á Swim Open Stockholm 2017 – Dagur 1
- Alvi Hjelm (1996) 2:27.86 og nr 33 av 101 í 200 bringu
- Óli Mortensen (1996) 4:00.13 og nr 9 av 89 í 400 frí – víðari til B-finalu
- Marius I. Gardshodn (1998) 4:15.48 og nr 32 av 89 í 400 frí
- Johan Dam (2002) 4:21.54 og nr 53 av 89 í 400 frí
- Maria Antoft (2000) 32.83 og nr 75 av 126 í 50 rygg
- Hugo Magalhaes (2002) 2:23.38 og nr 59 av 70 í 200 rygg
- Vár E. Eidesgaard (2001) 30.19 og nr 86 av 200 í 50 firvald
- Lív E. Eidesgaard (1999) 30.63 og nr 115 av 200 í 50 firvald
Hartil svam Vár. E. Eidesgaard seg til eitt fyribils 9. pláss í 1500 frí, við tíðini 17:38.36. Tann kappingin er tó fyrst avgreidd tá ið skjótasti riðil er svomin í finalupartinum seinnapartin, har tær 8 hava møguleika at svimja skjótari enn Vár, ella enda aftanfyri so at Vár fær eina betri plasering.


text:
Eyðkvæmi
Eyðkvæmi ella AIDS er sjúka sum stendst av HIV-ígerð, sum beinir fyri mótstøðuføri likamsins. Fyrstu tilburðirnir skrásettir í 1970-árunum. Eingin heilivágur er enn at fáa ið kan viðgera ein sjúkling fyri eyðkvæmi, men síðani 1995 hevur borið til at fingið heilivág ið ger at sjúkan ikki er eins deyðilig, sokallaður lívsleingjandi heilivágur.
Heims Heilsustovnurin (enskt "World Health Organization") sigur frá, at 14 milliónir afrikanarar eru longu deyðir av AIDS, og at 10 milliónir børn eru blivin foreldraleys. Víðari verður sagt, at HIV/AIDSpestin er so umfatandi, at 1/3 av børnum í Afrika undir 15 ár – koma at doyggja av AIDS. Fyri stuttum frættist eisini, at AIDS ger um seg í Kina við rúkandi ferð.


text:
Wikipedia:Hendingar/22. september
Hin 22. september:
- 1761 - Georg III av Stórabretlandi og Charlotte av Mecklenburg-Strelitz verða krýnd kongur og drotning av Stórabretlandi og Írlandi.
- 1862 - Amerikanski forsetin Abraham Lincoln (myndin) lýsir trælirnar í amerikansku suðurstatunum sum fræls menniskju frá 1. januar 1863.
Leiðbeining[rætta wikitekst]
Á hesi síðu skulu helst bert vera tríggjar hendingar, ið verða skrivaðar stutt og í punktformi, danska Wikipedia hevur bert 3 hendingar fyri hvønn dagin, ið sæst á forsíðuni, tann enska hevur fimm hendingar og tann norska hevur uppaftur fleiri hendingar. Tað má bara vera upp til tann ið skrivar her at meta um, hvat ið passar best, men ikki ov nógvar hendingar. Hendingarnar skulu eisini kunna finnast aftur í greinini fyri dagin, og tað eigur at vera talan um týðandi hendingar fyri dagin.
Harumframt kunnu merkisdagar skrivast ovast (t.d. ólavsøka fyri 29. juli). Ein viðkomandi mynd skal eisini vera við her fyri at ímynda eina av hendingunum, hon skal bert vera 80 pixel (px) til støddar.


text:
Skarvanes
Bygdin
Skarvanes er minsta bygdin í Sandoynni. Har búgva umleið 10 fólk.
Skarvanes er gomul bygd. Fólk hevur búð har, í hvussu so er frá um ár 1500. Bygdin liggur á vestursíðuni, og var tí sera gott kornpláss. Suggan á Skarvanesi var eisini óføra gott rekapláss.
Skúli var á Skarvanesi, men var niðurlagdur í 1971.
Kirkja hevur ikki verið á Skarvanesi, men í gamlari tíð var bønhús í bygdini.
Díðrikur á Skarvanesi
Díðrikur á Skarvanesi ella Díðrikur í Kárastovu, sum hann vanliga var nevndur, var føddur í Dímun í 1802. Hann var fyrsti listamálari í Føroyum.
Díðrikur málaði fuglamyndir. Hann var sjálvlærdur, men var í 1828 í Keypmannahavn og nam sær kunnleika í málningalist. Einans fimm av hansara málningum eru varðveittir. Teir kunnu síggjast á føstu framsýningini á Listasavni Føroya.
Díðrikur doyði í 1865.
Gamla myllan
Fram við skúlanum rennur Mataráin, og har stendur eisini tann gamla myllan, sum Føroya Forminnissavn eigur í dag.
Gongutúrar
Bygdagøta er millum Skarvanes og Dal. Hon varð skeltað og umvæld sum partur av Closed For Maintenance átakinum hjá VisitFaroeIslands í apríl 2019. Gongutúraskeltið finnur tú við parkeringsøkið á Skarvanesi, og fyri at finna fyrsta prestin har bygdagøtan byrjar, gongur tú eftir ovara vegi. Bygdagøtan er merkt við varðum, bláum varða-prestum eins og trappum yvir um hegn.
Vinarliga fylg merktu gøtuni um tú fert hendan góða túrin, og sig onkrum frá áðrenn tú fert, so tú ikki órógvar rakstur o.a. í haganum.


text:
Rúsdrekka eigur ikki at vera gerandisvøra í Føroyum
31. oktober 2017
Løgtingið hevði í farnu viku aðalorðaskifti um rúsdrekka- og rúsevnapolitikk. Tað sum ofta eyðkennir slík orðaskifti er, at fólk leggja stóran dent á tað, sum ósemja er um, heldur enn at royna at finna semjur.
Tað er ikki løgið, at stór ósemja er um rúsdrekka, tí fyri summi er rúsandi løgurin tað evnið, sum meira enn nakað annað gevur lívinum innihald, meðan sama evni fyri onnur hevur verið ein vanlukka.
Tað er vónleyst at gera eina rúsdrekkalóg, sum er skræddaraseymað til øll. Summi duga at drekka, tá tey ætla sær at drekka, og tey duga eisini at skrúva proppin á aftur fløskuna, tá tey ikki ætla sær at drekka meira. Onnur duga bara at skrúva proppin av, og tað kann ofta hava syrgiligar avleiðingar bæði fyri tey og fyri onnur.
Tað sum skilir okkum og tað sum samlar okkum
Tað eru nakrar støður viðvíkjandi rúsdrekka, sum føroyingar neyvan verða samdir um. Eg hugsi til dømis um rúsdrekka í sambandi við veitslur og høgtíðir. Summi halda at tað er í lagið at drekka av og á, og onnur halda, at tað er ikki í lagið. Tað verður helst seinur dagur áðrenn full semja verður um tann spurningin.
Men um vit ístaðin fyri at keglast um ósemjurnar heldur royna at leita eftir semjum, so eru vit samd um rættiliga nógv. Til dømis um rúsdrekka og ferðslu. Tað eru fáir føroyingar sum halda, at tað er í lagið at koyra bil, tá ein hevur drukkið. Tað er eisini breið semja um, at rúsdrekka eigur ikki at vera nýtt á einum arbeiðsplássi, og at børn eiga ikki at líða undir, at vaksin drekk.
Á øllum hesum økjunum haldi eg, at vit hava flutt okkum tann rætta vegin tey seinnu árini, og eg haldi eisini, at vit eiga at taka eitt stig afturat. Tað er tað sum eitur rúsdrekka í gerandisdegnum.
Eg havi ilt við at skilja, hví almennir stovnar sum hava móttøku ein vanligan gerandisdag, servera alkohol. Fólk koma frá arbeiði og skulu aftur til arbeiðis aftaná, og tey flestu koma við bili. Tað mátti verið upplagt, at almennu Føroyar søgdu: Vit servera ikki alkohol ein gerandisdag. - So kunnu vit heldur vera ósamd um høgtíðir og veitslur.
Rós til landsstýriskvinnuna
Mær dámar væl at hoyra Sirið Stenberg, landsstýriskvinnu, siga, at hon mælir til at einkarsølan skal halda fram. Tað er eitt greitt tekin um, at hon vil ikki, at alkohol skal vera gerandisvøra. Handlar eru til gerandisvørur. Tað er har vit keypa tað, sum vit skulu brúka dagliga, og millum annað tí eigur alkohol ikki at fáa pláss har. Ein turrlagdur alkoholikari skal kunna fara inn í ein handil, uttan at møta freistingini at keypa tað, sum hann ikki klárar at skrúva proppin á.
Vit verða ikki samd um alt, men um vit kunnu vera samd um hetta stigið afturat, so eru vit í øllum førum komin eitt fitt petti tann rætta vegin – eisini um vit eru ósamd um restina.
Helgi Abrahamsen
RN
Aftur